title: T.I.

text: T.I'n neljäs levy "King" debytoi sijalla #1 Billboard 200 -listalla vuoden 2006 ensimmäisella puoliskolla, myyden 522,000 kopiota ensimmäisellä viikolla. Siitä tuli Atlantic Recordsin parhaiten myyvä levy 15 vuoteen. T.i. julkaisi promosinglensä "Front Back" ja "Ride With Me" ennen albumin julkaisupäivää. Singlet saivat vähän huomiota, mutta se helpotti albumin ja T.I.'n debyyttielokuvan ATL'n promotointia. Albumi sisälsi myös singlet "What You Know" "Why You Wanna" "Live In The Sky" ja "Top Back". KING on saanut paljon palkintoja ja ehdokkuuksia mm. Grammy-ehdokkuuden("Best Rap Album").T.I. vieraili mm. seuraavien artistien levyillä: UGK, Young Jeezy, BG, Young Buck, P$C, Pharrell, Common, Jamie FoxxYoung Dro & Governor.


title: T.I.

text: Keväällä 2006 T.I. julkaisi singlen "What You Know". kappaleä on käytetty myös ATL-elokuvan promotiossa, jossa T.I. näyttelee. Elokuva sai viisi tähteä Pitchfork Medialta. kappale oli kolmantena Billboard Hot 100. Se on ollut lisäksi Hot R&B/Hip hop Singles & Tracks ja Hip hop listojen kärjessä. kappale hyödyntää näytettä Roberta Flacksin versiosta The Impressionsin "Gone Away" -kappalestä ja Hey Joe.


title: T.I.

text: "What You Know" voitti "Best Rap Solo Perfonce" -palkinnon ja sai ehdokkuuden "Best Rap Song" -palkinnosta. 49. Grammy Awardseissa.


title: T.I.

text: Pitchfork Media nimitti "What You Know" -kappalen vuoden 2006 kolmanneksi parhaaksi kappaleksi. Listan ensimmäisenä oli Justin Timberlaken kappale "My Love", jossa T.I. myös vieraili. VIBE nimesi "What You Know"n vuoden 2006 parhaaksi kappaleksi. Rolling Stone sijoitti kappalen neljänneksi.


title: T.I.

text: "Why You Wanna" oli T.I.'n toinen single. Kertosäe muistuttaa Q-Tipin osuudelta kappalessä "Got 'Til It's Gone" Janet Jacksonin kanssa. kappale sisälsi myös näytteitä Crystal Watersin kappalestä "Gypsy Woman (She's Homeless). "Why You Wanna" oli #29 Yhdysvaltojen listoilla, #43 Itävallan listoilla, #49 Australian listoilla, #17 Irlannin, #22 Englannin ja #30 Tokion Hot 100 -listalla. Single oli siis kansainvälisesti tunnettu. kappalen video oli kunnianosoitus T.I.'n ystävälle Philille, joka oli tapettu Cincinnatissa. Phil esiintyi videossa myös.


title: T.I.

text: T.I. oli myös yhteistyössä Justin Timbrelaken kanssa kappalellä "My Love", joka oli maailmanlaajuinen hitti. T.I. voitti parhaan yhteistyön Grammyn tästä kappalestä 49. Grammy Awardseissa.


title: T.I.

text: T.I. julkaisi viimeisen singlensä KINGiltä eli "Top Back" -kappalen. Artisti päätti lisätä singleen Young Dron, Young Jeezyn, B.G.'n ja Big Kuntryn luodakseen remixin. Tämä versio oli julkaistu Grand Hustle Presents: Inda Streetz Volume 4stä. Billboardilla ei oli "Top Back Remix" listattuna, mutta "Top Back" on. kappalen remixversion ja annoksen videosta kuulla ja nähdä Chevroletin Impala -mainoksessa. T.I. näkyy Impala-mainoksessa, missä hän ja Dale Earnhardt Jr kauppaa autoja. (T.I. ajoi #8 kilpa-autoa radalla hyvin hitaasti, kun Dale Earnhardt ajoi mustaa Chevya radalla tosi nopeasti.)


title: T.I.

text: Albumi julkaistiin heinäkuussa 2007.T.I. selitti albumin nimen sanoen: "Se on periaatteessa kamppailu sisimmässäni. Siellä ei ole ketään, kuka tekisi sen mitä teen yhtä hyvin kuin minä teen, joten pidän itseäni arvoisenani kilpailijana itselleni".


title: T.I.

text: Ensimmäinen single levyltä oli "Big Things Poppin' (Do it)", jonka tuotti Mannie Fresh. Single oli julkaistu radioasemille 17. huhtikuuta. kappale debytoi #39 Billboardin Hot R&B/Hip hop 26. huhtikuuta ja se oli yhdeksäs Billboard Hot 100 -listalla.


title: T.I.

text: T.I. esiintyi Screamfest '07 -kiertueella Ciaran, Lloydin, T-Painin, ja Yung Jocin kanssa. Kiertue alkoi 3. elokuuta.


title: T.I.

text: T.I. julkaisi toisen singlensä "You Know What It is" (mukana Wyclef Jean) 12. kesäkuuta. Video debytoi MTV'llä 14. kesäkuuta MTV.com ja TRL-ohjelmassa.


title: T.I.

text: T.I. vs T.I.P. myi 468,000 kopiota ensimmäisellä viikolla Nielsen SoundScanin mukaan ja debytoi ykkösenä Billboard 200 -listalla ja R&B/Hip Hop Albums -listojen kärjessä. Grand Hustle/Atlanticin setti on T.I.'n toinen kärkilistalevy viimeisen 1½ vuoden aikana. KING avasi ensimmäisenä Billboard 200 -listalle 522,00 kopiolla ekalla viikolla maaliskuun lopulla 2006. Albumilla T.I. vs T.I.P. vierailee Jay-Z, Busta Rhymes, Wyclef Jean, Alfamega, Nelly ja Eminem sekä Eminemin tuotannoilla, Jeff Bass, Mannie Fresh, Grand Hustle, The Runners, Just Blaze, Wyclef Jean sekä Danja. Tämä on T.I.'n ensimmäinen albumi ilman pitkä-aikaista tuottajaa DJ Toompia.


title: T.I.

text: 3. lokakuuta, 2007 T.I. julkaisi kolmannen singlensä "Hurt" (mukana Alfamega ja Busta Rhymes. Kappaleen tuotti Danja. Se on artistin vähiten menestynyt single "I'm Serious"n rinnalla ollessaan vasta #89 Hot R&B/Hip Hop Song -listalla, kun I'm Serious ei edes päässyt listalle. Kappale "Touchdown” ft. Eminem nousi radiosoiton ansiosta listoille, vaikkei se ollutkaan virallinen single. Parhaimmillaan se oli yhdeksäs Bubbling Under Hot 100 Singles -listalla ja sijalla 96 Pop 100 -listalla.


title: T.I.

text: Albumin nimi "Paper Trail" tulee teksteistä, joita hän kirjoitti paperille. Niin kuin monet räppärit. Kuten Lil Wayne, T.I. jätti tämän tavan räpätä "I'm Serious" -albumin jälkeen vain muistamalla tekstit. Hän halusi käyttää enemmän aikaa kirjoittaakseen oikeasti jotain. Levy sisältää singlet Justin Timberlaken kanssa tehdyn "Dead and Gone", joka oli ehdokkaana Grammy Awards 2009 parhaasta yhdessä tehdystä laulusta, Rihannan kanssa tehty "Live Your Life", "Swagga like us", jossa oli mukana Jay-Z, Kanye West ja Lil Wayne, ja "Whatever You Like", joka nimettiin 2000-2009 menestyneiden laulujen listalle numeroksi 16.


title: T.I.

text:
T.I. myös johtaa Hip-hop ryhmää P$C.Ryhmä aloitti musiikkialalla esittämällä taustalla menestyneelle eteläiselle räppärille T.I.'lle. Kirjaimet "P$C" tarkoittavat "Pimp Squad Click".
Syyskuussa 2005 P$C julkaisi oman studioalbuminsa "25 to Life".Levy-yhtiönä oli Atlantic Records. Albumi myi 177,597 kopiota.


title: T.I.

text: Tällä hetkellä yhtye ei ole toiminnassa. T.I. ilmoitti, että haluaisi kaikkien artistiensa levyttävänsä, ennen kuin voi taas keskittyä P$Cheen.


title: T.I.

text: T.I. perusti Grand Hustle Recordsin (Atlantic Recordsin alaisuudessa) vuonna 2003 managerinsa Jason Geterin kanssa. T.I. ja Geter päättivät perustaa yhtiön pian sen jälkeen, kun Arista Records puri sopimuksensa. T.I. laajensi yhtönsä "Grand Hustle Filmiksi ja kaksi elokuvaa on kehitteillä.


title: T.I.

text: Hän on tehnyt biittejä monille artisteille mm.Mariah Careylle, Cassidylle, Rick Rossille, Yung Jocille, Yound Droolle ja itselleen.Hän myös tuottanut elokuvan Hustle & Flow:n soundtrackin ja julkaisi kokoelman levy-yhtiönsä kautta. Hän teki saman myös P$C-ryhmä debyyttilevylle: T.I. Presents The P$C: 25 to Life, Grand Hustle Presents: In Da Streetz: Volume 4 ja omille levyilleen.


title: T.I.

text: Vuonna 2004 T.I. armahdettiin vankilasta ja palasi levyn tekoon, halveksuen sanoituksillaan kilpailijoitaan Ludacrisia ja Lil' Flipiä.


title: T.I.

text: T.I. kutsui Ludacrisin luokseen huolimatta vanhoista erimielisyyksistä. Ludacris teki musiikkivideon, jossa joku henkilö oli paidassa, joka muistutti Trap Muzik -paitaa. Ludacris itse väitti haastattelussaan MTV.com'lla, että henkilö videossa käyttää Trap Records-levy-yhtiön paitaa. Levy-yhtiön omisti DTP:n jäsen Titti Boi ja riita ratkesi. Myöhemmin T.I. äänitti kappalen "Stomp" G-Unitin Young Buckin kanssa. kappalessä vieraili alun perin Young Buck, mutta T.I:n osa oli niin loukkaava, että Young Buck ei halunnut olla siinä.Buck kertoi Ludacrisille asiasta ja Ludacris päätti mennä loukkaamaan T.I.'ta.BET Juhla-gaalassa Ludacris taputti T.I:lle ja riita päättyi.


title: T.I.

text: T.I. on toiminut myös yhteiskunnan hyväksi mm. auttaessan hurrikaani Katrinan uhreja lahjoittaessaan henkilökohtaisesti 50 000 dollaria juontaessaan Atlantan V-103 radioasemalla, joka keräsi yli 263 000 dollaria David Bannerin "Heal the Hood" kampanjalle.


title: T.I.

text: T.I. on naimisissa Tameka "Tiny" Cottlen kanssa. Pariskunnalla on kaksi poikaa


title: T.I.

text:
2001: I'm Serious
2003: Trap Muzik
2004: Urban Legend
2006: King
2007: T.I. vs. T.I.P.
2008: Paper Trail
2010: No Mercy


title: L-dopa

text: L-dopa (levodopa, 3,4-dihydroksi-L-fenyylialaniini, CHNO) on rakenteeltaan aminohappo ja lääkeaine, jota käytetään yleisesti Parkinsonin taudin hoidossa. L-dopa läpäisee veri-aivoesteen, minkä jälkeen siitä muodostuu aminohappodekarboksylaasin avulla dopamiinia. L-dopasta muodostuva dopamiini lievittää Parkinsonin taudin oireita kuten vapinaa ja lihasjäykkyyttä mutta voi myös aiheuttaa psyykeen ja mielialaan kohdistuvia haitallisia vaikutuksia. Pitkään käytettynä L-dopa aiheuttaa potilaalle tahattomia pakkoliikkeitä. L-dopa imeytyy nopeasti ruoansulatuskanavasta. Lääkkeen huippupitoisuus plasmassa saavutetaan noin tunnin kuluttua lääkkeen nauttimisesta tyhjään mahaan. L-dopaa myydään kauppanimillä Kardopal, Madopar ja Sinemet.


title: L-dopa

text:
L-dopan ongelmana on sen nopea hajoaminen elimistössä metaboliiteiksi hajottajaentsyymien vaikutuksesta. Tärkeimmät L-dopaa hajottavat entsyymit ovat dopadekarboksylaasi (DDC) ja katekoli-O-metyylitransferaasi (COMT), jotka vaikuttavat sekä keskushermostossa että sen ulkopuolella. Pelkästään keskushermostossa toimiva hajottajaentsyymi on monoamiinioksidaasi (MAO). Hajottajaentsyymien toimintaa pyritään torjumaan niin sanotuilla estolääkkeillä, jotka estävät tai hidastavat entsyymien vaikutusta. Lääkettä annetaan yleensä sen tuhoutumista estävän aineen (karbidopa, bentseratsidi) kanssa. Nämä aineet eivät läpäise veri-aivo-estettä. Ne hidastavat levodopan hajoamista aivojen ulkopuolella, ja siksi levodopan annos voidaan pitää pienempänä ja
sivuvaikutukset jäävät pienemmiksi.


title: L-dopa

text: DDC:n estolääkkeitä ovat benseratsidi ja karbidopa. COMT:n vaikutusta estäviä lääkkeitä ovat tolkaponi ja entakaponi. MAO-entsyymin estolääkkeenä käytetään selegiliiniä. Niiden käytöllä on sivuvaikutuksina käytös- ja hillitsemishäiriöitä ja pakonomaista käyttäytymistä, jotka ilmenevät esimerkiksi ahmimisena, hallitsemattomana rahankäyttönä ja ostohaluna.


title: Ford Explorer

text: Ford Explorer on Fordin valmistama maastoauto. Maaliskuussa 1990 esitelty malli kuuluu autoihin, joita etenkin Yhdysvalloissa kutsutaan SUV:eiksi (Sport Utility Vehicle).


title: Extol

text: Extol on norjalainen vuonna 1993 perustettu yhtye, joka soittaa progressiivista extreme metalia. Yhtye tunnetaan tarkasta ja teknisestä soittotaidostaan. Vuonna 2007 yhtye hajosi, ja jäsenet toimivat eri projekteissa. Vuonna 2012 yhtye palasi yhteen kolmen alkuperäisjäsenen voimin. Extol on soittanut eri tyylejä vuosien varrella progressiivisesta death metalista melodiseen death metaliin ja thrash metaliin. Yhtye luokitellaan usein melodiseksi death metaliksi, jonka puitteissa Extol saavutti suosiota varhaisilla julkaisuillaan "Burial" ja "Undeceived".


title: Extol

text: Vuodesta 2002 Century Media Recordsille kiinnitetty Extol on julkaissut 4 studioalbumia ja 2 ep:tä. Neljäs albumi "The Blueprint Dives" sai Norjassa Spellemannsprisen-ehdokkuuden parhaasta metallialbumista 2005. Albumi saavutti 5. sijan Norjan suurimman sanomalehden "Dagbladetin" järjestämässä äänestyksessä, jossa valittiin vuoden metallilevyt. Extol on tehnyt kiertueita sellaisten johtavien metalliyhtyeiden kuin Mastodonin, God Forbidin ja Opethin kanssa. Viides albumi "Extol" julkaistaan Indie Recordings -levymerkillä. Extolin levyjä on myyty yhteensä yli 500 000 kappaletta.


title: Extol

text: Ennen taukoa Extolin kokoonopanossa olivat laulaja Peter Espevoll, kitaristit Tor Magne Glidje ja Ole Halvard Sveen, rumpali David Husvik ja basisti John Robert Mjåland. Muita legendaarisen kokoonpanon jäseniä olivat kitaristit Ole Børud ja Christer Espevoll, joka kirjoitti monet yhtyeen varhaisista kappaleista.


title: Extol

text: Rumpali David Husvik, 16 ja kitaristi Christer Espevoll, 16 perustivat Extolin Bekkestuassa, Norjassa vuonna 1993. Christerin veli Peter, 14 otettiin laulajaksi. Basisti Eystein Holm liittyi mukaan yhtyeen ensimmäistä konserttia varten vuonna 1994. Eräässä haastattelussa Peter selitti yhtyeen nimen merkityksen: "Extol tarkoittaa 'ylistää', sen korottamista, jolle haluaa antaa kunnian, ja siitä yhtyeessämme on kysymys. Me haluamme antaa Jumalalle kunnian elämällämme ja musiikillamme." Extol kertoi haluavansa laajentaa musiikkityyliään tavanomaisen metallimusiikin rajojen ulkopuolelle - Allmusicin kirjoittajan Mike DaRoncon mukaan yhtyeen "aikeena oli perustaa death metal -yhtye, joka edustaisi enemmän progressiivisempaa puolta; poiketen tyypillisestä suuntauksen yhtyeestä, joka keskittyy enemmän ulkonäköönsä." Emil Nikolaisen Royal-yhtyeestä liittyi toiseksi kitaristiksi vuonna 1995.


title: Extol

text: Yhtye saavutti pian mainetta paikallisissa piireissä. Tammikuussa 1996 Extol sai näkyvyyttä pääsemällä norjalaiselle kokoelmalevylle nimeltä "Northern Lights". Levy esitteli paikallisia kristillisiä metalliyhtyeitä kuten Antestor, Schaliach ja Groms. Mortification-yhtyeen Steve Rowe julkaisi kokoelman levymerkillään Rowe Productions. Kaksi kuukautta myöhemmin yhtye matkusti Tukholmaan, Ruotsiin tekemään ensimmäisen konserttinsa kotimaansa ulkopuolella. Vuoden 1996 lopulla Nikolaisen jätti yhtyeen keskittyäkseen Royaliin. Nikolaisen perusti myöhemmin vaihtoehtorock-yhtyeen nimeltä Serena Maneesh, joka julkaisi kriitikoiden arvostusta saaneen nimialbumin vuonna 2005. Nikolaisenin tilalle tuli Ole Børud (death-doom-yhtye Schaliachista), joka hoiti kitaran lisäksi puhtaat lauluosuudet.


title: Extol

text: Vuonna 1997 Extol julkaisi kolme kappaletta sisältävän demon "Embraced". Saman vuoden lopulla yhtye äänitti studioalbumin, vaikka Extolilla ei ollut levytyssopimusta. Vuoden kuluttua Endtime Productions kiinnitti yhtyeen. Esikoisalbumi nimeltään "Burial" julkaistiin joulukuussa 1998. Yhdysvalloissa Solid State Records sai albumin julkaisuoikeudet ja Japanissa Avalon Records. Albumi sai hyvin myönteisiä arvioita yleisiltä ja kristillisiltä viestimiltä. DaRonco kirjoitti, että albumi oli "tuulahdus raikasta ilmaa tyylilajissa, jonka painopiste on saatanallisissa tempauksissa."


title: Extol

text: Pian Burialin julkaisun jälkeen yhtye esiintyi ensimmäisen kerran Yhdysvalloissa, Cornerstone festivalissa ja Texas Rockfestissa. Extol teki neljä viikkoa kestäneen kiertueen ruotsalaisen rockyhtye Blindsiden kanssa kesällä 1999. Marraskuussa yhtye julkaisi ep-levyn "Mesmerized". Ep-levy sisältää kolme "Burialin" kappaleista tehtyä remix-versiota, joista vastasivat ruotsalaiset industrial-yhtyeet Raison d'être ja Sanctum, ja kolme muuta kappaletta; yhden juuri äänitetyn, Burialilta pois jätetyn ja Japanin julkaisun lisäraidan. Ep-levy sai yleisesti kielteisen vastaanoton ihailijoilta. Holm jätti yhtyeen ja hänen tilalleen otettiin Tor Magne Glidje, joka soitti bassoa norjalaisessa extreme metal -yhtye Lengselissä.


title: Extol

text: Extol palasi studioon joulukuussa 1999 äänittämään toisen albumin. Kesäkuussa 2000 yhtye julkaisi "Undeceivedin". Albumin myötä yhtyeen tyyli oli muuttunut "raskaammaksi ja synkeämmäksi" kuin aiemmin, ja painopiste siirtyi enemmän death metaliin. Kappaleesta "Ember" tuli suosittu yhtyeen ihailijoiden keskuudessa. Børud jätti yhtyeen, Glidje siirtyi kitaristiksi ja John Robert Mjåland liittyi basistiksi.


title: Extol

text: Vuonna 2001 yhtye äänitti toisen ep-levyn nimeltään "Paralysis", joka julkaistiin vain Ruotsissa. Ep-levy sisältää coverin kappaleesta "Shadow of Death", jonka teki alun perin maineikas yhdysvaltalainen thrash metal -yhtye Believer, jonka Extol mainitsee suureksi vaikuttajakseen. "Paralysiksen" jälkeen Glidje jätti yhtyeen keskittyäkseen toiseen projektiinsa, Ganglioniin, ja Ole Børud palasi kokoonpanoon. "Undeceivedin" julkaisun jälkeen Extol ei ollut enää sitoutunut Endtimeen, ja yhtye teki levytyssopimuksen Century Median kanssa vuonna 2002. Kolmas albumi "Synergy" julkaistiin vuonna 2003, ja albumilla oli aiempaakin enemmän Believer-vaikutteita. "Synergyn" musiikki muistuttaa huomattavissa määrin Believerin thrash metal -tyyliä. Julkaisun jälkeen Extol kiersi Eurooppaa ja Yhdysvaltoja ruotsalaisen progressiivisen death metal -yhtye Opethin kanssa.


title: Extol

text: Kesäkuussa 2004 Ole Børud ja Christer Espevoll jättivät Extolin voidakseen "käyttää aikaansa ja energiaansa muihin asioihin"". Rockyhtye Gangliónissa vaikuttaneet Tor Magne S. Glidje ja Ole Halvard Sveen palasivat yhtyeeseen. Neljä yhtyeen viidestä jäsenestä soittivat molemmissa yhtyeissä.


title: Extol

text: Vuonna 2005 Extol julkaisi monipuolisimpana pidetyimman albuminsa nimeltä "The Blueprint Dives" (tai lyhyesti "Blueprint"). Kerrotaan, että "kriitikot ympäri maailmaa ylistivät albumia sen ilmestyttyä". Esimerkiksi Allmusicin Eduardo Rivadavia of antoi albumille 4, 5 pistettä 5:stä ja kirjoitti: "Extolin suurimmaksi saavutukseksi suora vertailu muihin yhtyeisiin on lähes mahdotonta!". ja albumi oli ehdolla Norjan Grammy-palkinnon, Spellemannsprisenin saajaksi vuoden 2005 parhaana norjalaisena metallialbumina. "The Blueprint Divesin" ansiosta Extol sai lisää näkyvää valtavirran suosiota, ja kappaleesta "Pearl" tuotettiin yhtyeen ensimmäinen musiikkivideo. Extol teki kiertueita Euroopassa Mastodonin, God Forbidin ja Opethin kanssa sekä Yhdysvalloissa Haste the Dayn, Becoming the Archetypen ja The Showdownin kanssa.


title: Extol

text: Vuonna 2007 yhtye ilmoitti virallisella MySpace-sivullaan viettävänsä määrittelemätöntä hiljaiseloa. Yhtyeen jäsenet lukuun ottamatta Espevollia ja Husvikia perustivat yhtyeen Mantric, joka julkaisi myönteisiä arvioita saaneen esikoisalbumin vuonna 2010 Prosthetic Recordsilla. Husvik soittaa yhtyeessä Dr. Midnight and the Mercy Cult, jossa on jäseniä Turbonegrosta, Apoptygma Berzerkista ja Satyriconista.


title: Extol

text: Vuonna 2012 Extolista alettiin työstää dokumenttia "Extol: of Light and Shade". 23. huhtikuuta 2013 Extol ilmoitti, että viides albumi "Extol" julkaistaan kesäkuussa. Ilmoituksen myötä kappale "Open the Gates" julkaistiin YouTubessa.


title: Extol

text: Studioalbumit


title: Extol

text: EP:t


title: Extol

text: Kokoelma-albumit


title: Extol

text: Split-albumit


title: Extol

text: Demot


title: Spinneri Magazine

text: Spinneri Magazine oli suomenkielinen harrasteautoiluun keskittynyt aikakauslehti, joka ilmestyi kuusi kertaa vuodessa.


title: Spinneri Magazine

text: Spinneri Magazine perustettiin vuonna 1998, jolloin lehteä ilmestyi neljä numeroa. Vuosikerrasta 1999 alkaen lehti ilmestyi kuudesti vuodessa.


title: Spinneri Magazine

text: Lehdessä esiteltiin ennen kaikkea kotimaisia, mutta myös ulkomaisia harrasteautoja erityisesti tekniikkaan, teknisiin muutoksiin ja viritykseen painottuen. Lehti pyrki käsittelemään harrasteautoilua yleisesti valikoimatta aiheita sen enempää valmistusmaan kuin vuosimallinkaan mukaan. Autoesittelyjen lisäksi lehdessä oli tapahtumareportaaseja sekä erilaisia tuotetestejä ja tee itse -artikkeleita. Spinneri Magazine pyrki aina olemaan mahdollisimman "lähellä" harrastajaa – siis lehden lukijaa. Tästä lehti sai myös kiitosta. Lehden tekijät ovat itsekin aktiivisia harrasteautoilijoita.


title: Spinneri Magazine

text: Lehteä kustansi alkuvaiheessa Edita Oy, mutta lehtikonseptin luoja ja lehden päätoimittaja Jari Sjöman osti Spinneri Magazinen kustannus- ja julkaisuoikeudet itselleen vuonna 2000, jolloin lehden kustantajaksi tuli Oy Spin Around Ab. Myöhemmin yritysjärjestelyjen myötä kustannustoiminta siirtyi Transformaatio Oy:lle, omistuspohjan säilyessä ennallaan.


title: Spinneri Magazine

text: Vuonna 2006 lehti muutti linjaansa enemmän tekniikkapainotteiseksi ja samalla esiteltiin uudistunut oranssimusta ulkoasu sekä uusi harrasteautoilun maailmaan sijoittuva sarjakuva "Krisse ja Keksa", jota piirtää Timo Ronkainen.


title: Spinneri Magazine

text: Viideskymmenes numero (4/06) ilmestyi elokuussa 2006. 10-vuotista taivaltaan Spinneri Magazine puolestaan juhli maaliskuussa 2008 ilmestyneen 10-vuotisjuhlanumeron muodossa. Lehden numero 6/2014 jäi sen viimeiseksi. Lehti oli yksi pisimpään Suomessa ilmestyneistä kotimaisista harrasteautolehdistä ja myös ensimmäinen kotimainen harrasteautolehti, joka avasi omat verkkosivut. Lehden ensimmäinen verkkoversio avattiin osoitteessa www.spinnerilehti.fi jo vuonna 1998. Sittemmin domain lyhentyi muotoon www.spinneri.fi.


title: Spinneri Magazine

text: Spinneri Magazinen päätoimittajana toimi sen perustamisesta lähtien Jari Sjöman.


title: Windows Firewall

text: Windows Firewall () on Microsoftin luoma palomuuriohjelmisto Windows XP (Service Pack 2)- ja sitä uudempiin Windows -käyttöjärjestelmille. Palomuurilla voidaan estää tietokoneesta lähtevät ja tulevat yhteyspyynnöt.


title: Windows Firewall

text: Windows XP sisälsi ""Internet Connection Firewall"" -komponentin, mutta se oli automaattisesti poissa päältä, koska sen taaksepäinyhteensopivuudesta ei ollut tarpeeksi tietoa. Blaster- ja Sasser-madot hyödynsivät palomuurin puutetta päästen suojaamattomiin Windows-tietokoneisiin 20 minuutissa. Näiden ja muiden esiin tulleiden uhkien johdosta Windows päätti ottaa askeleen kohti käyttöjärjestelmän turvallisempaa käyttöä muuttamlla Internet Connection Firewallin uudelle nimelle Windows Firewall ja asettamalla sen vakiona aktiiviseksi Windows XP SP2 -tietokoneissa.


title: Windows Firewall

text: Windows XP:n palomuuri pystyy estämään vain sisääntulevat yhteydet, ei ulospäin meneviä. Se ei myöskään pysty valvomaan IPv6-liikennettä.


title: Windows Firewall

text: Windows Vistan mukana tullut palomuuri korjasi suuresti edellisen puutteita ja paransi asetuksia myös yrityksien tarpeisiin. Windows 7:n palomuuri toi muun muassa aktiiviset profiilit.


title: Black Holes & Revelations

text: Black Holes & Revelations on englantilaisen rock-yhtye Musen neljäs studioalbumi. Albumi julkaistiin maailmanlaajuisesti heinäkuussa 2006. Se myi 115 144 kappaletta ensimmäisellä viikollaan Britanniassa, mikä voittaa selvästi Musen edellisen albumin Absolutionin vastaavan myynnin (71 597 kappaletta). Black Holes & Revelationsia oli tammikuuhun 2007 mennessä myyty yhteensä yli 2 miljoonaa kappaletta. Suomessa albumi nousi virallisen listan sijalle 3.


title: Black Holes & Revelations

text: Kansitaiteesta vastasi Storm Thorgerson. Kuvassa esiintyy neljä miestä pöydän äärellä Marsin pinnalla. Yksityiskohtana pöydällä on kolme pienoishevosta.


title: Silent Hill

text: Silent Hill () on Konamin tuottama ja pääasiassa Team Silentin kehittämä selviytymiskauhupelien sarja. Sarjan aloitti vuonna 1999 julkaistu "Silent Hill", ja viimeisin osa on vuonna 2012 julkaistu "".


title: Silent Hill

text: Sarjalle on ominaista psykologinen kauhu, jossa pelottavaa tunnelmaa luodaan äänillä, musiikilla ja pimeydellä. Peleissä pelaajan tehtävänä on pääasiassa edetä ratkaisemalla arvoituksia ja taistelemalla erilaisia hirviöitä vastaan. Pelejä on kiitetty elokuvamaisesta tunnelmasta, monipuolisesta juonesta (kaikissa peleissä on vaihtoehtoisia loppuja) sekä tehokkaasta kauhun ilmapiirin luomisesta. Pelien musiikit on säveltänyt japanilainen muusikko Akira Yamaoka.


title: Silent Hill

text: Sony Pictures julkaisi myös sarjaan liittyvän elokuvaversion vuonna 2006. Elokuvan jatko-osa "" julkaistiin vuonna 2012. Pelien lisäksi vuonna 2001 julkaistiin yksi ”graafinen kertomus”, "Silent Hill: Play Novel", joka julkaistiin vain Japanissa Game Boy Advancelle, eikä sitä lasketa numeroinnissa varsinaiseksi "Silent Hill" -peliksi.


title: Silent Hill

text: Pelien keskeinen tapahtumapaikka on kuvitteellinen Silent Hillin pikkukaupunki Yhdysvalloissa. Kaupungin tarkkaa sijaintia ei paljasteta. Sarjan kolmannessa ja neljännessä osassa sekä "Homecomingissa" tapahtumat sijoittuvat osin myös muualle. Pelissä Silent Hill sijaitsee Toluca-järven rannalla. Oikeassa elämässä Toluca-järvi sijaitsee Kaliforniassa. Pelissä on viittauksia Silent Hillin sijaintiin, esimerkiksi tiekylttejä.


title: Silent Hill

text: Sarjan ensimmäinen peli julkaistiin PlayStationille vuonna 1999. Pelin alussa päähenkilö Harry Mason ajaa kohti Silent Hillin kaupunkia tyttärensä Cherylin kanssa, kunnes hän näkee tiellä tytön hahmon. Tehdessään väistöliikkeen Harryn auto suistuu tieltä. Tullessaan tajuihinsa törmäyksen jälkeen Harry huomaa Cherylin kadonneen. Harry lähtee sumuiseen kaupunkiin etsimään tytärtään ja kohtaa siellä kauhistuttavia asioita, arvoituksia ja myös muita ihmisiä. Pelissä on viisi erilaista loppua, jotka riippuvat pelaajan tietyistä valinnoista pelin aikana.


title: Silent Hill

text: Peli sai jatko-osan vuonna 2001 PlayStation 2:lle. Myöhemmin julkaistiin myös versiot Xboxille ja Microsoft Windowsille. Pelin juoni ei ole millään tavalla jatkoa edelliselle osalle. Päähenkilö James Sunderland saa kirjeen kolme vuotta sitten kuolleelta vaimoltaan Maryltä, joka pyytää Jamesia luokseen Silent Hilliin. Saavuttuaan autioon kaupunkiin James kohtaa outoja ihmisiä ja kammottavia olentoja sekä saa lopulta selville totuuden itsestään ja vaimostaan. Pelissä on jälleen useita vaihtoehtoisia loppuja.


title: Silent Hill

text: Pelistä julkaistiin PlayStation 2:lle ja Windowsille myöhemmin myös Director’s Cut -erikoisversio (myös Xboxille, mutta alaotsikolla "Inner Fears"), joka sisälsi uutta materiaalia; muun muassa uuden pelijakson "Born From a Wish", jossa pelataan pelin sivuhenkilöllä Marialla.


title: Silent Hill

text: Sarjan kolmas osa ilmestyi vuonna 2003, tällä kertaa vain PlayStation 2:lle ja Windowsille. Peli sijoittuu aikaan 17 vuotta sarjan ensimmäisen osan jälkeen. Päähenkilö on teini-ikäinen tyttö, Heather Mason. Ostoskeskuksessa yksityisetsivä Douglas tahtoo keskustella Heatherin kanssa. Heather ei halua kuulla mitä Douglasilla on sanottavana ja pakenee. Pian Heather kuitenkin huomaa muiden ihmisten kadonneen ostoskeskuksesta ja hän kohtaa painajaismaisia olentoja. Pelin edetessä syyt outoihin tapahtumiin sekä hänen yhteytensä kaukaiseen Silent Hillin kaupunkiin selviävät vähitellen.


title: Silent Hill

text: Kolmas osa on jatkoa ensimmäiselle "Silent Hillille".


title: Silent Hill

text: Neljäs osa, alaotsikoltaan "The Room", julkaistiin vuonna 2004 PlayStation 2:lle, Xboxille ja Windowsille. Pelin juoni ei liity varsinaisesti aikaisempiin osiin, mutta se sisältää joitain tapahtumia ja henkilöitä, joihin aikaisemmat osat pelannut on hieman päässyt tutustumaan. Viittauksia etenkin "Silent Hill 2" -peliin on löydettävissä. Päähenkilö Henry Townshend asuu South Ashfield -nimisessä keskikokoisessa kaupungissa South Ashfield Heights -nimisen kerrostaloasuntolan huoneistossa 302. Eräänä aamuna herättyään painajaisesta Henry huomaa olevansa suljettuna omaan asuntoonsa, jonka ulko-ovi on teljetty sisäpuolelta kettingillä ja lukoilla. Henry löytää kylpyhuoneensa seinästä reiän, joka johtaa painajaismaisiin toisiin maailmoihin. Etsiessään vastauksia Henry joutuu uskaltautumaan näihin maailmoihin, joissa on hyvin samankaltaisia ympäristojä kuin sarjan edellisissä osissa.


title: Silent Hill

text: Pelisarjan neljäs osa sai hieman ristiriitaista palautetta, mutta yleisesti peliä on pidetty hyvänä.


title: Silent Hill

text: "Silent Hill Ørigins" (Japanissa "Silent Hill Zero", usein myös "Silent Hill 0" tai "Silent Hill 0rigins") on sarjan viides osa, mutta sijoittuu kronologisesti sarjan ensimmäiseksi osaksi. "Silent Hill: Origins" on myös ensimmäinen "Silent Hill" -peli, jota alkuperäinen pelisarjan luonut Team Silent -ryhmä ei kehittänyt, vaan pelin kehitys ulkoistettiin englantilaiselle Climax Studiosille. Peli julkaistiin alun perin vuonna 2007 PlayStation Portablelle, josta myöhemmin tehtiin käännös PlayStation 2:lle.


title: Silent Hill

text: Tapahtumat sijoittuvat aikaan ennen ensimmäisen "Silent Hillin" tapahtumia. Rekkakuski Travis Grady on toimittamassa tavanomaista rahtikuljetusta, kunnes hän näkee tiellä jotain ja pysähtyy. Hän löytää palavan talon, josta hän pelastaa pahasti palaneen tytön. Uupuneena hän romahtaa talon pihalle ja herää Silent Hillistä. Travis koittaa etsiä tyttöä sairaalasta tarkistaakseen tämän voinnin, mutta päätyy kuitenkin kaupungin kummallisten tapahtumien keskelle, jotka vähitellen heijastavat totuuksia Travisin elämästä pelin edetessä.


title: Silent Hill

text: "Silent Hill: Homecoming" (tunnetaan myös nimellä "Silent Hill 5") on sarjan kuudes pääpeli ja kronologisesti sarjan viides osa. "Homecoming" ulkoistettiin kalifornialaiselle Double Helix -kehitystiimille. "Silent Hill: Homecoming" julkaistiin vuonna 2008 PlayStation 3:lle, Xbox 360:lle ja Windowsille.


title: Silent Hill

text: Pelin alussa sotamies Alex Shepherd kotiutetaan sodassa saamansa vamman takia. Päätyessään sairaalaan hän näkee käytävillä pikkuveljensä Joshin, josta Alex on kovasti huolissaan. Etsiessään pikkuveljeään Alex huomaa, ettei hänen kotipaikassaan Shepherd’s Glenissä ole kaikki kohdallaan. Pelin edetessä Alex päätyy Silent Hilliin etsimään Joshia. Pelissä on viisi eri lopetusta, jotka riippuvat pelin aikana tehdyistä päätöksistä.


title: Silent Hill

text: "Silent Hill: Shattered Memories" julkaistiin vuonna 2009 Wiille ja käännöksenä PlayStation 2:lle. Peli on seitsemäs "Silent Hill" -pelisarjan osa. Aiemmista sarjan osista poiketen pelissä ei ole lainkaan taistelua; pelaaja voi puolustautua ainoastaan pakenemalla.


title: Silent Hill

text: "Shattered Memoriesia" kutsutaan ”uudelleenkuvitelluksi” () versioksi ensimmäisestä, kymmenen vuotta aiemmin julkaistusta pelistä. Peli alkaa päähenkilön saapuessa uuden terapeuttinsa ensimmäiseen istuntoon. Tästä tarina siirtyy auto-onnettomuuteen Silent Hillissä. Ensimmäisestäkin pelistä tuttu Harry Mason herää kolaroimastaan autosta ja huomaa tyttärensä Cherylin kadonneen. Pelaaja ohjastaa Harryn läpi lumisen kaupungin tytärtään etsien, yrittäen samalla löytää totuutta tapahtumien taustalla terapeuttinsa avuin. Tarinaa oikeastaan ohjaa terapeutin istunto, jossa henkilö kertoo tapahtumista, ja nämä tapahtumat tulevat tapahtumaan Harryn ympärillä. Peli myös poikkeaa aiemista osistaan siten, että pelissä ympäristön muuttuessa, ympäristö jäätyy, eikä muutu ruosteiseksi, niin kuin muissa "Silent Hill" -peleissä. Myös luminen ja jäinen kaupunki on poikkeus, sillä muissa "Silent Hill" -peleissä Silent Hill on usvainen ja sumuinen paikka.


title: Silent Hill

text: "Silent Hill: Downpour" julkaistiin vuonna 2012 PlayStation 3:lle ja Xbox 360:lle. Pelin päähenkilö on Murphy Pendleton -niminen vanki, joka päätyy Silent Hillin kaakkoisosiin vanginkuljetusauton suistuessa tieltä. Pelin teemaan kuuluu vahvasti vesi ja sade. Peli keskittyy ympäristön tutkimiseen, arvoitusten ratkaisemiseen ja taisteluihin.


title: Silent Hill

text: "Silent Hill: Book of Memories" julkaistiin vuonna 2012 PlayStation Vitalle. Peli on toiminnallinen hack and slash -peli, joka mahdollistaa neljän pelaajan moninpelin.


title: Silent Hill

text: Elokuvaversion kehittäminen alkoi vuonna 2003 ja se sai Pohjois-Amerikan ensi-iltansa 21. huhtikuuta 2006. Suomen ensi-ilta oli 7. heinäkuuta. Ohjaajana toimi ranskalainen Christophe Gans.


title: Silent Hill

text: Elokuvan juoni noudattaa osin pelisarjan ensimmäisen osan tapahtumia. Rose ja Christopher Da Silva (Radha Mitchell ja Sean Bean) ovat huolissaan adoptiotyttärensä Sharonin (Jodelle Ferland) unissakävelystä. Kun he kuulevat Sharonin huutavan unissaan Silent Hill -nimisen kaupungin nimeä, Rose päättää viedä hänet sinne. Kun he ovat saapumaisillaan autolla Silent Hilliin, käy samalla tavalla kuin "Silent Hill" -pelisarjan ensimmäisessä osassa, eli he suistuvat tieltä väistettyään tiellä harhaillutta ihmistä. Kun Rose herää, hän huomaa Sharonin kadonneen. Tästä alkaa seikkailu aavemaisessa Silent Hillissä. Rosen etsiessä Sharonia painajaismaisessa kaupungissa, Christopher pyrkii kaupungin ulkopuolella ottamaan selvää Silent Hillin synkästä historiasta.


title: Silent Hill

text: Michael J. Bassettin ohjaama jatko-osa "" julkaistiin vuonna 2012.


title: Marne

text: Marne on Seinen suurin sivujoki Ranskassa itään ja kaakkoon Pariisista. Joki on pituudeltaan noin 525 kilometriä. Sen mukaan on nimetty departementit Haute-Marne, Marne, Seine-et-Marne ja Val-de-Marne.


title: Marne

text: Marne alkaa Langresin tasangolta ja virtaa kohti pohjoista, kunnes kääntyy itään Saint-Dizierin ja Châlons-en-Champagnen välillä liittyen Seineen Charentonissa hiukan ylävirtaan Pariisista.


title: Marne

text: Champagnen alueella osa joen virtauksesta johdetaan tekojärven ("Lac du Der-Chantecoq") kautta, jolla pyritään säätelemään virtaamaa ja estämään alajuoksun tulviminen tai matala vedentaso.


title: Marne

text: Marnella käytiin kaksi taistelua ensimmäisessä maailmansodassa. Ensimmäinen Marnejoen taistelu, joka oli yksi sodan käännekohtia, käytiin 1914 ja toinen taistelu 1918.


title: Lolo Ferrari

text: Lolo Ferrari (9. helmikuuta 1963, Clermont-Ferrand, Ranska – 5. maaliskuuta 2000, Grasse, Ranska) oli ranskalainen eroottinen tanssija ja pornonäyttelijä. Hänet tunnettiin nimikkeestään "maailman isorintaisin nainen". Hänen alkuperäinen nimensä oli Eve Valois ja hän varttui ongelmaperheessä La Baulessa. Ollessaan 17-vuotias hän avioitui häntä 22 vuotta vanhemman Eric Vignen kanssa. Tavoitellessaan rikkautta ja kuuluisuutta hän aviomiehensä kehottamana hakeutui lukuisiin leikkauksiin, joissa hänen kasvojaan operoitiin ja rintoihin asetettiin silikoni-implantit. Häntä operoitiin yhteensä 22 kertaa, joka on myös Guinnessin ennätys. Guinnessin ennätysten kirjan mukaan hänen rintansa painoivat 2,8 kilogrammaa kappale ja ympärysmittaa oli 180 senttiä.


title: Lolo Ferrari

text: Hänen pornourallaan käyttämä nimensä juontuu ranskan kielen slangin rintoja kuvaavasta sanasta "Lolo" ja "Ferrari" oli hänen äidinisänsä sukunimi. Ferrari-nimen käyttö johti Ferrari-yhtiön oikeustoimiin, kun Lolo Ferrari yritti tuoda julkisuuteen Ferrari-nimistä alusvaatemallistoa.


title: Lolo Ferrari

text: Lolo Ferrari aiheutti kohun Cannesin elokuvafestivaaleilla esiinnyttyään elokuvassa "Camping Cosmos".


title: Lolo Ferrari

text: Aamulla 5. maaliskuuta 2000 hänet löydettiin kuolleena kotoaan Grassen kaupungissa Ranskan Rivieralla. Ensimmäisen ruumiinavauksen mukaan hän oli todennäköisesti ottanut yliannoksen lääkkeitä. Äidin vaatimassa toisessa ruumiinavauksessa oli kuitenkin viitteitä tukehtumiskuolemasta, jonka seurauksena hänen miehensä Eric Vigne pidätettiin epäiltynä Lolon murhasta. Vigne oli vangittuna yli vuoden, kunnes hänet lopulta vapautettiin. Lolo Ferrarin kuolemaa tutkitaan yhä. Tutkimuksien mukaan Lolo kuitenkin teki itsemurhan.


title: Jarkko Rantanen

text: Jarkko Rantanen (25. syyskuuta 1946 Helsinki – 2. huhtikuuta 2008 Helsinki) oli suomalainen näyttelijä. Rantanen loi merkittävän uran Helsingin Kaupunginteatterissa ja näytteli parissakymmenessä elokuvassa.


title: Jarkko Rantanen

text: Rantasen ensimmäinen elokuva oli Maunu Kurkvaaran "Miljoonaliiga" (1968). Rantanen toimi myös piirrossarjojen ääninäyttelijänä ja näytteli muun muassa kahdessa Spede Pasasen Uuno Turhapuro -elokuvassa.


title: Jarkko Rantanen

text: Rantanen oli naimisissa näyttelijä Virpi Uimosen kanssa.


title: Cuatro Torres Business Area

text: Cuatro Torres Business Area on vuonna 2008 valmistunut yrityspuisto Espanjan pääkaupungissa Madridissa. Se sijaitsee Fuencarral- El Pardon alueella ja Paseo de la Castellanan varrella, joka on yksi Madridin pääkaduista. Paikalla sijaitsi aiemmin jalkapalloseura Real Madridin harjoituskeskus, Ciudad Deportiva.


title: Cuatro Torres Business Area

text: Alueelle rakennettiin neljä pilvenpiirtäjää nimeltään Torre Caja Madrid, Torre de Cristal, Torre Sacyr Vallehermoso ja Torre Espacio, jotka ovat Madridin ja koko Espanjan korkeimmat. Korkein rakennuksista, Torre Repsol, kohoaa 250 metriin. Rakennusten korkeudesta johtuen Barajasin lentoasema joutui muuttamaan hätälaskeutumisreittejään.


title: Cuatro Torres Business Area

text: Alun perin Cuatro Torres Business Arean paikalle oli tarkoitus rakentaa auditorio tai areena, mutta suunnitelmasta luovuttiin myöhemmin. Rakennukselle kaavailtiin nimeä Madrid Arena, joka on nykyisin vuonna 2003 Casa de Campoon avatun monitoimiareenan käytössä.


title: Bosnia ja Hertsegovinan lippu

text: Bosnia-Hertsegovinan lippu on Bosnia-Hertsegovinan liittovaltion kansallistunnus. Lippu on kolmivärinen: sininen ja keltainen väri symboloivat puolueettomuutta ja rauhaa, kun taas valkoiset tähdet symboloivat Eurooppaa. Keltaisen kolmion sivut symboloivat serbejä, bosniakkeja ja kroaatteja. Lippu otettiin virallisesti käyttöön 4. helmikuuta vuonna 1998.


title: Moldovan lippu

text: Moldovan lippu on yksi Moldovassa käytettävistä kansallistunnuksista. Se on trikolori, joka muodostuu punaisesta, keltaisesta ja sinisestä väristä sekä keskellä olevasta vaakunassakin esiintyvästä kuviosta, jossa kilvellä suojautunut kotka pitelee valtikkaa, oksaa ja ristiä. Lipun takapuolen vaakuna on käännetty peilikuvaksi. Lippu otettiin virallisesti käyttöön 12. toukokuuta vuonna 1990. Moldovan lippu muistuttaa paljon Romanian lippua, sillä maita yhdistää sekä kulttuurillinen että historiallinen yhteenkuuluvuus.


title: Ukki Väinämöinen

text: Ukki Väinämöinen oikealta nimeltään Vaseli Levonen, syntyjään "Vaseli Sidorov" (Василий Сидоров), (s. 1855 tai 1856 Tunkua, Itä-Karjala - 1942, Vuokatti, Suomi) oli itäkarjalainen vapaustaistelija, Itäkarjalaisten kansannousun ideologinen johtaja ja kulkukauppias. Hän tuli tunnetuksi viimeisen heimosodan eli Itä-Karjalan kansannousun johtohahmona yhdessä Ilmarisen eli Jalmari Takkisen ja Ossippa Borissaisen (myös Oskari Borissof eli Kivinen) kanssa.


title: Ukki Väinämöinen

text: Vaseli Sidoroff syntyi Vienan Karjalassa Tunguan pitäjän Koivuniemen kylässä vuonna 1855 tai 1856. Hän elätti itsensä kulkukauppiaana Suomessa Turkin sodan aikana. Hän nousi tunnetuksi henkilöksi, kun hänet valittiin itäkarjalaisten vapautusjärjestön "Karjalan Metsäsissijärjestön" kolmihenkiseen hallitukseen kansannousun henkiseksi johtajaksi. Hänet valittiin tähän tehtävään, koska hän oli vankka antibolševikki uskonnollisista ja kansallisista syistä. Tämän lisäksi hän oli varma kansansa ja isänmaansa ystävä. Hänen persoonansa myös kiinnitti huomiota. Vaseli Levonen sopi kansannousun isähahmoksi, koska hän oli lyhyt, pitkäpartainen ja hänellä oli voimakkaat karjalaisen talonpojan piirteet muistuttaen näin ilmiselvää kalevalaista johtajaa. Tähän kalevalaiseen johtajaan viittasi myös hänen kansannousua varten ottamansa salanimi "Ukki Väinämöinen".


title: Ukki Väinämöinen

text: Itä-Karjalan vapaustaistelu epäonnistui ja Ukki Väinämöinen pakeni Suomeen niin kuin kaikki kansannousuun osallistuneet, jotka halusivat säilyttää henkensä. Väinämöinen eli Levonen menetti pian Suomeen tultuaan näkönsä ja eli lähes 20 vuotta sokeana. Hän kuoli pakolaisena Sotkamon Vuokatissa vuonna 1942.


title: Bauhaus (rautakauppa)

text: Bauhaus on rakentamiseen erikoistunut saksalainen tavarataloketju, joka toimii 13:ssa Euroopan maassa. Tavarataloketju on perustettu vuonna 1960. Tavarataloja on yli 220. Suomessa Bauhauseja on viisi, ja ne sijaitsevat Raisiossa, Pirkkalassa, Vantaalla, Espoossa ja Oulussa. Ensimmäinen niistä avattiin Vantaan Tammistossa syksyllä 2001. Tavaratalot ovat 13 000–18 000 neliömetrin kokoluokkaa.


title: Bauhaus (rautakauppa)

text: Bauhaus-myymälän tuotevalikoimaan kuului 2000-luvun alussa noin 80 000 artikkelia ja lisäksi 30 000–40 000 tilaustuotetta. Bauhaus oli Suomessakin alusta asti markkinoita mullistava niin sanottu "category killer": kun perinteiset rautakaupat ovat panostaneet miesasiakkaisiin ja ammattirakentajiin, Bauhausin kohderyhmänä ovat kotitaloudet ja myös naiset, ja tarjolla on paljon sisustusalan tuotteita, kuten viherkasveja, valaisimia, verhoja, mattoja ja kotitaloustavaroita. Bauhausiin mennään shoppailemaan ja tekemään myös impulssiostoksia toisin kuin perinteisiin rautakauppoihin. Bauhausin vaikutuksesta myös Suomen muiden rautakauppojen toimintamalli on laajentunut tähän suuntaan.


title: Bauhaus (rautakauppa)

text: Bauhaus on kansainväliseltä ostovolyymiltään hyvin tehokas ja kykenee tarjoamaan tuotteita edullisin hinnoin. Kun perinteiset rautakaupat ovat tavanneet antaa isoja alennuksia, Bauhausin strategiana ovat valmiiksi alhaiset, kiinteät hyllyhinnat. Kotitalouksille tarjottavat lisäpalvelut, kuten verhopalvelu, työtasojen ja muiden kalustelevyjen leikkuupalvelu ja työkoneiden vuokraus olivat myös Bauhausin tuomia uutuuksia Suomessa.


title: Unkarin lippu

text: Unkarin lippu () on yksi Unkarin tasavallassa käytettävistä kansallistunnuksista. Lippu koostuu kolmesta vaakasuorasta palkista, joiden värit ovat punainen, valkoinen ja vihreä. Väreistä punainen kuvaa voimaa, valkoinen uskollisuutta ja vihreä toivoa. Kansallis- ja kauppalipun mittasuhteet ovat 2:3. Valtiolippu, josta on kaksi virallista versiota: vaakunallinen ja vaakunaton, on mittasuhteiltaan puolestaan 1:2. Valtiolipun vaakunatonta versiota voidaan käyttää myös kansallislippuna. Käytössä ovat myös erilliset sotalippu ja laivaston lippu, joiden esikuvina ovat olleet Unkarin vapaussodassa vuosina 1848–1849 käytetyt sotaliput. Sotalipun ja laivaston lipun mittasuhteet ovat 3:4. Uusin valtiollisista lipuista on vuonna 2012 käyttöön otettu puolustusvoimien ylipäällikön lippu, joka on käytännössä identtinen valtionhoitaja Miklós Horthyn toisen maailmansodan aikana käyttämän kanssa. Unkarissa puolustusvoimien ylipäällikkönä toimii tasavallan presidentti. Unkarin kansallislipun kaltainen kolmen vaakapalkin muodostama trikolori on käytössä useassa muussakin Euroopan maassa.


title: Unkarin lippu

text:
Unkarin valtion yli tuhatvuotiseen historiaan verrattuna nyky-Unkarin kansallisväriyhdistelmän historia on suhteellisen lyhyt. Tosin punaista ja valkoista väriä käyttivät vaakunoissaan ja viireissään jo Árpád-suvun (845–1301) ja Anjou-suvun (1301–1399) hallitsijat. Ensimmäisen kerran puna-valko-vihreää väriyhdistelmää käytettiin virallisessa yhteydessä Unkarin kansallisväreinä kuitenkin vasta vuonna 1608 kuningas Matias II:n kruunajaisissa Pozsonyssa (nykyisessä Bratislavassa). Nykyaikaisena kansallislippuna Unkarin puna-valko-vihreät värit otettiin käyttöön vuosien 1848–1849 vapaussodan aikana. Trikolorilipun esikuvana oli Ranskan kansallislippu. Viralliseksi valtiolipuksi lippu vahvistettiin Unkarin viimeisten säätyvaltiopäivien 11. huhtikuuta 1848 hyväksymällä lailla. Lippu oli kuitenkin jo tuolloin yleisesti käytössä epävirallisena kansallislippuna. Honvéd ei käyttänyt trikolorilippua, vaan Unkarin nykyistä sotalippua muistuttavaa vaakunalippua.
Vapaussodan päätyttyä tappioon Itävallan keisarikunnan hallinto kielsi Unkarin lipun käytön. Vuoden 1867 sovinnon ja Itävalta-Unkarin kaksoismonarkian perustamisen myötä lipun käyttöä ei ainoastaan jälleen sallittu, vaan se vahvistettiin myös Unkarin kuningaskunnan valtiolipuksi. Käyttöön otetussa valtiolipussa oli keskellä Unkarin vaakuna ja sen molemmin puolin valkoinen enkeli. Tuolloin vahvistettu valtiolippu oli käytössä periaatteessa valtiolippuna vuoden 1956 kansannousuun saakka. Ainoastaan lipun mittasuhteet ja siinä esiintynyt vaakuna vaihtuivat kulloisenkin hallinnon mieltymysten mukaan. Vuonna 1919 enkelit poistettiin lipusta ja mittasuhteita muutettiin. Unkarin muututtua kuningaskunnasta tasavallaksi vuonna 1946 kuningaskunnan vaakuna korvattiin niin kutsutulla Kossuthin vaakunalla ja kolme vuotta myöhemmin kommunistien kaapattua vallan Rákosin vaakunalla. Imre Nagyn hallitus korvasi vuonna 1956 Rákosin vaakunan jälleen Kossuthin vaakunalla. Kansannousun aikana tunnetummaksi tuli kuitenkin reikälippu, josta oli yksinkertaisesti vain leikattua kommunistista hallintoa symboloinut Rákosin vaakuna pois. Kansannousun kukistamisen jälkeen kommunistisia tunnuksia ei enää palautettu lippuun, vaan János Kádárin hallinto vahvisti vuonna 1957 vaakunattoman trikolorilipun Unkarin valtiolipuksi. Vuonna 1990 kommunistisen vallan murruttua vaakunaton trikolorilippu vahvistettiin jälleen myös viralliseksi kansallislipuksi, jollainen se oli ollut myös vuosina 1867-1949. Unkarin kansantasavallan vuosina Unkarilla ei virallisesti ollut kansallislippua.


title: Unkarin lippu

text: Vuoden 2011 laki Unkarin kansallisista tunnuksista ei sisällä erillistä listaa valtiollisista liputuspäivistä, vaan ainoastaan yleisluontoiset säädökset julkisesta liputuksesta kansallisina juhlapäivinä. Virallisesti vahvistettuja kansallisia juhlapäiviä on Unkarissa kolme:


title: Slovakian lippu

text: Slovakian lippu on yksi Slovakian tasavallassa käytetyistä kansallistunnuksista vaakunan ja hymnin ohella. Se hyväksyttiin 1. syyskuuta 1992.


title: Slovakian lippu

text: Lippu on horisontaalinen trikolori väreiltään (ylhäältä alas) valkoinen-sininen-punainen. Väreillä ei ole virallisesti erityistä merkitystä. Lipun keskellä, vasemmalla reunassa on Slovakian vaakuna. Ilman vaakunaa lippu olisi identtinen Venäjän lipun kanssa.


Taru sormusten herrasta: Aseet ja armeijat on Chris Smithin kirjoittama, vuonna 2003 julkaistu kirja, joka kertoo J. R. R. Tolkienin kehittämän Keski-Maan mielikuvitusmaailman sotureista, armeijoista, aseista, taisteluvarusteista ja taisteluista Peter Jacksonin ohjaaman "Taru sormusten herrasta" -elokuvatrilogian pohjalta.


title: Taru sormusten herrasta: Aseet ja armeijat

text: Teoksen kuvituksena on 1 000 kuvaa, joista osa on ennen julkaisemattomia. Kuvitus sisältää valokuvia, maalauksia, karttoja ja luonnoksia.


title: Reinventing the Steel

text: Reinventing the Steel on metallimusiikkiyhtye Panteran vuonna 2000 julkaistu albumi ja samalla viimeinen studioalbumi ennen Dimebag Darrellin murhaa. Albumin tunnetuin kappale on "Revolution Is My Name", joka on yksi yhtyeen tunnetuimmista. Kappale oli myös yhtyeen viimeinen varsinainen hitti.


title: Reinventing the Steel

text: Albumi debytoi Suomen virallisen listan sijalla 3. Yhdysvalloissa se nousi Billboard 200 -listan sijalle 4, ylittäen myynnissä kultalevyyn oikeuttavan rajan toukokuussa 2000.


title: Crimsonland

text: Crimsonland on suomalaisen 10tons Entertainmentin kehittämä ja yhdysvaltalaisen Reflexive Entertainmentin julkaisema selviytymisräiskintäpeli vuodelta 2003.


title: Crimsonland

text: Pelistä on tehty päivitetty uusintajulkaisu Steam-palvelussa vuonna 2014 sekä lisätty tuki uusille alustoille.


title: Crimsonland

text: Pelissä ammutaan zombeja, alieneita ja liskoja sekä kerätään ominaisuuksia parantavia "perkejä" ja aseita.


title: Plantagen

text: Plantagen on norjalaislähtöinen puutarhamyymäläketju, joka kotimaassaan tunnetaan nimellä Plantasjen. Yritys on perustettu vuonna 1986, ja ensimmäiset ulkomaiset myymälät perustettiin Ruotsiin vuonna 2001 ja Suomeen vuonna 2002. Syksyn 2016 aikana sijoitusyhtiö Ratos osti puutarhamyymäläketju Plantagenin kaikki osakkeet Apax Partnersilta. Ratos on sijoitusyhtiö, joka omistaa ja kehittää pohjoismaisia yrityksiä.


title: Plantagen

text: Tällä hetkellä myymälöitä on yhteensä 120 Suomessa, Ruotsissa, Norjassa ja Irlannissa. Suomessa myymälöitä on Espoossa, Itäkeskuksessa Helsingissä, Jyväskylässä, Lappeenrannassa, Tampereella, Lahdessa, Porvoossa, Raisiossa, Vaasassa ja Vantaalla Tammistossa, jossa on myös Suomen pääkonttori. Suomeen on suunniteltu tulevaksi yhteensä 12–15 myymälää. Plantagen Suomen toimitusjohtaja on Annika Järvensivu.


title: Plantagen

text: Plantagenit palvelevat 362 päivää vuodessa.


title: Monoamiinioksidaasi

text: Monoamiinioksidaasi (lyhennetään MAO) on entsyymi, joka katalysoi monoamiinien oksidaatiota synaptisesti epäaktiiviseen muotoon, ja näin saa ne lopettamaan toiminnan. Näitä entsyymeitä löytyy mitokondrion ulkomembraaniin kiinnittyneenä useimmista kehon soluista ja ne kuuluvat flaviiniryhmän sisältäviin amiinioksidoreduktaasi proteiiniperheeseen. Monoamiinioksidaasin löysi Mary Bernheim maksasta ja nimesi sen tyramiini oksidaasiksi.


title: Monoamiinioksidaasi

text: Monoamiinioksidaasin entsyyminumero on EC 1.4.3.4 ja CAS-numero 9001-66-5.


title: Monoamiinioksidaasi

text: Tämän entsyymin toimintaa estävillä lääkkeillä, niin sanotuilla MAO-estäjillä hoidetaan masennusta, fobioita ja parkinsonin tautia.


title: Monoamiinioksidaasi

text: Vuonna 2008 julkaistu suomalaistutkimus osoitti, että monoamiinioksidaasi A (MAOA) -geenin korkea-aktiivinen muoto aiheuttaa yhdessä alkoholin kanssa impulsiivista väkivaltaista käyttäytymistä.


title: Monoamiinioksidaasi

text: Ihmiskehossa on kahdentyyppisiä monoamiinioksidaaseja: MAO-A joka pilkkoo serotoniinia, melatoniinia, noradrenaliinia ja adrenaliinia ja MAO-B joka pilkkoo fenetyyliamiinia ja bentsyyliamiinia. Molemmat pilkkovat dopamiinia, tyramiinia ja tryptamiinia.


title: Monoamiinioksidaasi

text: Molempia löytyy neuroneista ja astrosyyteistä, mutta myös keskushermoston ulkopuolelta:


title: Monoamiinioksidaasi

text: Monoamiinioksidaasi katalysoi monoamiinien oksidatiivista deaminaatiota. Happea käytetään amiiniryhmän poistamiseen molekyylista, johtaen vastaavaan aldehydiin ja ammoniakkiin. Yleinen muoto tästä katalysoidusta reaktiosta ("R" merkkaa vaihtuvaa ryhmää) on:


title: Monoamiinioksidaasi

text: Monoamiinioksidaasi ja kofaktori FAD ovat kovalenttisesti toisiinsa kiinnittyneet, ja luetellaan siksi flavoproteiiniksi.


title: Wakefield

text: Wakefield on kaupunki West Yorkshiren kreivikunnassa Pohjois-Englannissa. Se sijaitsee Calderjoen varressa. Vuonna 2001 kaupungissa arvioitiin olevan noin 77 000 asukasta.


title: Wakefield

text: Wakefield oli ennen tekstiiliteollisuus- ja hiilikaivoskaupunki. Se kärsi pitkään pahasta lamasta, mutta työllisyys on saatu nousemaan kansallisiin keskiarvolukemiin.


title: Wakefield

text: Wakefieldissä on yksi Yhdistyneen kuningaskunnan tarkimmin vartioiduista vankiloista, jossa muun muassa monet tunnetut sarjamurhaajat ovat kärsineet rangaistustaan. Siellä on noin 1 400 vankia. Sarjamurhaajalääkäri Harold Shipman hirttäytyi Wakefieldin sellissä vuonna 2004.


title: Mariamme I

text: Mariamme I (k. 29 eaa.) oli Herodes Suuren toinen vaimo ja Hasmonien hallitsijasuvun jäsen.


title: Mariamme I

text:
Herodes oli ennen kuninkaaksi tuloaan nainut Doriksen mutta sitten hylännyt tämän ja mennyt kihloihin makkabien sukuun kuuluvan Mariammen kanssa. Doriksen kanssa Herodes oli saanut yhden pojan Antipaterin, jonka hän karkotti Jerusalemista. Kuninkaaksi päästyään Herodes meni naimisiin Mariammen kanssa, ja pari sai viisi lasta, kolme poikaa ja kaksi tytärtä. Josephuksen mukaan Herodes rakasti toista vaimoaan intohimoisesti, mutta Mariamme puolestaan vihasi Herodesta.
Mariamme oli saanut tietää, että Herodes oli määrännyt hänet murhattavaksi, jos tämä itse menehtyisi. Lisäksi Herodes oli murhauttanut Mariammen äidin isän Hyrkanos II:n ja hänen veljensä Aristobuloksen. Lopulta Mariamme lakkasi nukkumasta Herodeksen kanssa. Herodeksen sisko ja äiti syyttivät Mariammea uskottomuudesta ja väittivät, että Mariamme oli lähettänyt kuvansa Egyptiin Marcus Antoniukselle, joka oli tunnettu intohimoistaan. Vihastunut Herodes määräsi Mariammen teloitettavaksi, mutta alkoi katua heti teon tehtyään.


title: Mariamme I

text: Myöhemmin Herodes antoi myös teloittaa parin kaksi aikuista poikaa, joiden hän pelkäsi juonittelevan häntä vastaan.


title: Mariamme I

text: Mariamme I ja Herodes saivat kolme poikaa ja kaksi tytärtä:


title: Jarno Mäkinen

text: Jarno Tapio Mäkinen (6. lokakuuta 1976 Turku – 25. heinäkuuta 2006 Khiam, Libanon) oli suomalainen kapteeniluutnantti ja sotilastarkkailija, joka menehtyi kesällä 2006 ollessaan kansainvälisissä tehtävissä eteläisessä Libanonissa sijaitsevalla Khiamin tarkkailuasemalla, kun Israel hyökkäsi sinne. Aikaisemmin Mäkinen oli työskennellyt Uudenmaan prikaatissa.


title: Jarno Mäkinen

text: Mäkisen mukana menehtyi kolmen muun maan sotilastarkkailijat, Kiinan, Itävallan ja Kanadan. Asiasta tehtiin tutkimus, jonka tuloksena Israel esitti virallisena kantanaan, että 20 vuotta ollutta tarkkailuasemaa ei ollut merkitty uusiin sotilaskarttoihin. Muut kuolleet sotilastarkkailijat olivat majuri Paeta Hess-Von Kruedener, Hans-Peter Lang ja kiinalainen everstiluutnantti Du Zhaoyu, joka oli toiminut maansa apulaissotilasasiamiehenä Intiassa.


title: Jarno Mäkinen

text: Suomalaisessa mielipiteessä Israelia pidettiin syyllisenä vakavan tuottamukselliseen tai tahalliseen sotilastarkkailijoiden tuhoamiseen, jotta YK:n olisi pakko vetää sotilastarkkailijansa pois havainnoimasta tapahtumia.


title: Jarno Mäkinen

text: Virallisesti Suomi tyytyi muiden maiden tapaan Israelin antamaan selvitykseen. Suomi oli Euroopan unionin puheenjohtajamaa ja sillä oli vastuu rauhanratkaisun koordinoinnista Euroopan unionissa Ranskan hoitaessa asiaa Yhdistyneiden kansakuntien turvallisuusneuvoston pysyvänä jäsenvaltiona.


title: Serbian lippu

text: Serbian lippu on yksi Serbiassa käytettävistä kansallistunnuksista. Nykyinen lippu otettiin käyttöön vuonna 2004. Sitä käytettiin ensimmäisen kerran itsenäisen Serbian tunnuksena YK:n päämajan edustalla Serbian julistauduttua itsenäiseksi Serbia-Montenegron seuraajavaltioksi 2006. Kolmivärisen lipun muodostavat kolme vaakasuoraa raitaa väreiltään ylhäältä alas lukien punainen, sininen ja valkoinen. Lipun kuvio on keskeisin osa Serbian vaakunasta.


title: Sopeutumislevittäytyminen

text: Sopeutumislevittäytyminen eli adaptiivinen radiaatio on yksi tapa evoluutio-opin mukaiseen eliölajien syntyyn. Siinä yksi kantalaji luonnonvalinnan paineesta jakautuu useiksi lajeiksi, jotka ovat erikoistuneet ja sopeutuneet toisistaan poikkeaviin elinympäristöihin tai ekolokeroihin. Adaptiivinen radiaatio voi seurata sellaisen uuden asuinalueen valtausta, jossa on monia ekolokeroita vielä ”vapaina” eli resursseista kilpailevia lajeja ei ole. Adaptiivista radiaatiota on tapahtunut esimerkiksi nuorilla saariryhmillä.


title: Sopeutumislevittäytyminen

text: Maapallon historiassa on tapahtunut viisi suurta sukupuuttoaaltoa, ja uskotaan, että näitä seuranneessa monimuotoisuuden palautumisessa sopeutumislevittäytymisellä on ollut tärkeä osa.


title: Sopeutumislevittäytyminen

text: Toinen tapa uusien lajien syntymiseen on maantieteellinen isolaatio.


title: Sopeutumislevittäytyminen

text: Esimerkkejä sopeutumislevittäytymisen seurauksena on syntyneistä eläinryhmistä ovat Galápagossaarten darwininsirkut, Victoriajärven lukuisat kirjoahvenlajit ja Australian pussieläimet.


title: Victor Anichebe

text: Victor Chinedu Anichebe (s. 23. huhtikuuta 1988 Lagos, Nigeria) on nigerialainen jalkapalloilija, joka edusti Englannissa pelatessaan Evertonia vuosina 2006–2013, West Bromwich Albionia 2013–2016 ja Sunderlandia 2016–2017.


title: Victor Anichebe

text: Anichebe on Evertonin oma kasvatti, joka allekirjoitti ensimmäisen ammattilaissopimuksensa huhtikuussa 2006. Sopimuksen pituus on kaksi vuotta. Jo ennen ammattilaiseksi siirtymistä hän oli debytoinut seuran ykkösjoukkueessa: hän pääsi kentälle vaihdosta FA Cupin neljännen kierroksen ottelussa Chelseaa vastaan 28. tammikuuta 2006. Hän pelasi Evertonissa 131 liigaottelua ja teki niissä 18 maalia. West Bromwichissa hän pelasi 55 liigaottelua ja teki kuusi maalia. Sunderlandissa hän pelasi yhden kauden aikana 18 ottelua ja teki kolme maalia.


title: Victor Anichebe

text: Synnyinmaastaan Nigeriasta yksivuotiaana Englantiin muuttanut Anichebe sai kutsun Englannin nuorten maajoukkueeseen, mutta kieltäytyi kutsusta. Hän on kertonut tuntevansa itsensä nigerialaiseksi ja haluavansa edustaa Nigeriaa.


title: Jalmari Takkinen

text: Jalmari Takkinen eli "Ilmarinen" (8. syyskuuta 1899 Rantasalmi – 11. maaliskuuta 1968 Rovaniemi) oli suomalainen heimosoturi ja metsäsissipäällikkö. Hän tuli tunnetuksi itäkarjalaisten vapautusjärjestön aseellisena johtajana "Karjalan Metsäsissijärjestön" kolmihenkisessä hallituksessa, johon kuuluivat Takkisen lisäksi henkinen johtaja Ukki Väinämöinen ja Ossippa Borissainen.


title: Jalmari Takkinen

text: Alikersantti Jalmari Takkinen oli palvellut Tarton rauhansopimuksessa menetetyssä Repolassa ja sen komennuskunnassa vuoteen 1920 asti. Repolan nimiesmies Bobi Sivén oli pestannut innokkaan heimoystävä Takkisen apulaisekseen marraskuussa 1920. Sivén suunnitteli Repolan vastarinnan pohjalta itäkarjalaisten omaa kansannousua, johon yhdistyisi virallisen Suomen tuki ja muualla Neuvosto-Venäjällä tapahtuvat demokratiaa vaativat kansannousut. Takkinen nousi tämän Karhunpesäsuunnitelmaksi kutsutun suunnitelman johtoon yhdessä luutnantti Paavo Höttösen kanssa Sivénin tehtyä itsemurhan tammikuussa 1921 häpeärauhasta pettyneenä. Takkinen oli viimeinen Repolasta poistunut Suomen kansalainen helmikuun puolessavälissä 1921.


title: Jalmari Takkinen

text: Lokakuussa 1921 Koivuniemellä pidetyssä aktivistikokouksessa 22-vuotias Takkinen valittiin Karjalan Metsäsissijärjestön aseelliseksi johtajaksi. Hän oli näiden 200 aktivistin ja metsäsissin joukossa ainut syntyperäinen Suomen kansalainen. Hän nousi yhdessä Väinämöisen kanssa ensimmäisen joukko-osaston "Karjalan Metsäsissirykmentin" johtoon. Kun suomalaisia upseereita saapui enemmän Itä-Karjalan taisteluihin, hän luopui Metsäsissirykmentin johdosta ja keskittyi itäkarjalaisten hallinnon metsäsissiarmeijan ylipäälliköksi. Takkinen sai nostettua itäkarjalaiset nopeasti kansannousuun, muttei pystynyt malttamattomia karjalaisia hallitsemaan varsinkin, kun he syyttivät Takkista araksi.


title: Jalmari Takkinen

text: Myöhemmin Takkinen toimi Suojeluskunnan Pohjois-Hämeen aluepäällikkönä ja hänet ylennettiin Suojeluskunnan reservin vänrikiksi 13. joulukuuta 1923. Hän on kirjoittanut kaksiosaiset muistelmat.


title: Jalmari Takkinen

text: Reserviluutnantti Jalmari Takkinen palveli talvisodassa 4./JR 40:n päällikkönä ja otti osaa mm. Pelkosenniemen taisteluun 17.-18.12.1939 sekä maaliskuussa 1940 Viipurinlahden taisteluun.


title: Fredrik IV

text: Fredrik IV (tanskaksi Frederik 4.) (11. lokakuuta 1671 – 12. lokakuuta 1730) oli Tanskan ja Norjan kuningas vuosina 1699–1730.


title: Fredrik IV

text: Fredrikin hallintokausi alkoi sodalla Ruotsia vastaan. Tanskan liittolaisina olivat Puola ja Venäjä, ja tämä suureksi Pohjan sodaksi nimetty sota kesti yli 20 vuotta. Tanskan tavoitteena oli vallata Ruotsilta Skåne, ja Ruotsin liittolaiselta Holstein-Gottorpin herttuakunnalta oli tarkoitus ottaa Slesvig. Tanskan sotaretki loppui kuitenkin lyhyeen, sillä Fredrikin serkku, Ruotsin kuningas Kaarle XII, pakotti tanskalaiset rauhaan jo vuonna 1700, sodan ensimmäisenä vuonna.


title: Fredrik IV

text: Fredrik ei lannistunut vuoden 1700 tappiosta, vaan odotti sopivaa hetkeä liittyäkseen sotaan uudelleen. Tällainen hetki tuli vuonna 1709, kun Ruotsi kärsi Pultavan taistelussa suuren tappion Venäjää vastaan. Tanskan joukot tekivät maihinnousun Skåneen, mutta heidän armeijansa suoritukset olivat jälleen kehnonlaisia. Tanskan liittolainen Venäjä ajoi kuitenkin Ruotsin niin ahtaalle, että lopulta Tanskakin saattoi esiintyä sodan voittajana. Frederiksborgin rauhassa 1720 Tanska sai Ruotsilta sotakorvauksia. Holstein-Gottorpin herttuakunnalta se sai Slesvigin. Saalis jäi melko pieneksi, kun ottaa huomioon, että suuri Pohjan sota oli Tanskalle erittäin raskas koettelemus.


title: Fredrik IV

text: Sotimisen ohella Fredrik ehti tehdä kaikenlaista muutakin, sillä hän oli älykäs ja aikaansaava kuningas. Maaorjuus lakkautettiin Sjællandissa vuonna 1702, kouluja rakennettiin ja gregoriaaninen kalenteri otettiin käyttöön. Fredrik oli myös innokas kristinuskon levittäjä. Hänen aloitteestaan lähetyssaarnaajia lähetettiin muun muassa Intiaan ja Grönlantiin. Fredrik harrasti myös kulttuuria ja oli erityisen kiinnostunut arkkitehtuurista.


title: Fredrik IV

text: Fredrik avioitui vuonna 1695 Luisa zu Mecklenburgin kanssa. Fredrik piti useita rakastajattaria ja solmi kahden rakastajattarensa kanssa morgnanaattisen "vasemman käden" avioliiton. Kuningatar Luisan kanssa hänellä oli viisi lasta, ja kolmen muun naisen kanssa yhteensä kahdeksan lasta. Vanhetessaan Fredrik tosin alkoi katua syntejään. Hän koki pietistisen herätyksen.


title: Fredrik IV

text: Fredrik kuoli tuberkuloosiin vuonna 1730 Odensen linnassa, ja hänet haudattiin Roskilden katedraaliin.


title: Sami Ristilä

text: Sami Antero Ristilä (s. 15. elokuuta 1974 Valkeakoski) on suomalainen jalkapallovalmentaja ja entinen jalkapalloilija.


title: Sami Ristilä

text: Pelaajana Ristilä edusti Suomessa suurimman osan urastaan kasvattajaseuraansa Valkeakosken Hakaa, jonka riveissä hän on voittanut myös kaksi Suomen mestaruutta (kausina 1995 ja 2004). Kaudella 1995–1996 hän pelasi saksalaisessa SC Neukirchenissä ja vuosina 1996–1999 hollantilaisessa FC Zwollessa. Suomessa Ristilä on edustanut myös FC Jokereita 1999–2000 ja MyPaa 2001.


title: Sami Ristilä

text: Ristilä siirtyi 2005 FC Hakasta irlantilaiseen Drogheda Unitedin joukkueeseen, jossa hän pelasi aina vuoden 2008 loppuun. Ristilän pelipaikka oli keskikenttäpelaaja tai hyökkääjä. Vuonna 2007 hän oli voittamassa seuralle sen ensimmäistä Irlannin mestaruutta. Pelaamisen lisäksi Ristilä toimi Drogheda Unitedin U21-joukkueen päävalmentajana vuonna 2007 ja edustusjoukkueen pelaaja-valmentajana yhdessä joukkueen päävalmentajan kanssa vuosina 2007–2008.


title: Sami Ristilä

text: Syksyllä 2008 Ristilän seura Drogheda United joutui selvitystilaan. Kun seuralle etsittiin uutta omistajaa, niin spekuloitiin myös päävalmentajan vaihtumisella. Irlannissa valmentajatutkinnon suorittanut Ristilä esitettiin vaihtoehtona uudeksi päävalmentajaksi, jos seura saataisiin taloudellisesti taas jaloilleen. Taloudellisista syistä Ristilälle tarjottiin vapaat paperit siirtyä minne hän halusi ja Ristilä päätti palata Valkeakoskelle, kun hänelle tarjottiin mahdollisuus jatkaa myös valmentajauraa FC Hakan farmijoukkueessa Valkeakosken Koskenpojissa. Ristilä johti Irlannissa viimeisessä ottelussaan joukkueensa kentälle joukkueen kapteenina.


title: Sami Ristilä

text: Kaudella 2009 Ristilä pelasi FC Hakassa ja toimi syyskuusta 2009 lähtien myös seuran päävalmentajana Olli Huttusen jälkeen. Hän toimi FC Hakan päävalmentajana aina elokuuhun 2012 saakka, jolloin hänet korvasi Juha Malinen. Ristilä siirtyi kaudeksi 2013 Ykkösessä pelaavan FC KooTeePeen päävalmentajaksi, missä hän toimi kesäkuuhun 2016 saakka, jolloin hänet korvasi Ossi Virta.


title: Sami Ristilä

text: Ristilä on pelannut Veikkausliigassa 247 ottelua ja tehnyt niissä 56 maalia. Hänellä on 12 nuorten ja 45 poikien maaottelua.


title: Propionialdehydi

text: Propionialdehydi on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä nestettä, jolla on pistävä haju. Sen kemiallinen kaava on CHO ja rakennekaava CHCHCHO. Propionialdehydista käytetään myös nimityksiä "propanaali", "metyyliasetaldehydi", "propyylialdehydi" ja "propaldehydi".


title: Propionialdehydi

text: Propionialdehydin moolimassa on 58,1 g/mol, sulamispiste - 81 °C, kiehumispiste 48,8 °C, tiheys 0,817 g/cm , liukoisuus veteen 20 g/100 ml, leimahduspiste - 30 °C c.c., hajukynnys 0,145 ppm, itsesyttymislämpötila 207 °C ja CAS-numero 123-38-6.


title: Propionialdehydi

text: Propionialdehydiä käytetään pääasiassa orgaanisissa synteeseissä. Yhdistettä esiintyy kukkien tuoksuissa ja semiokemikaalina eliöiden viestinnässä.


title: Propionialdehydi

text: Lyhytaikainen altistus aineen höyrylle ärsyttää silmiä ja hengitysteitä sekä aine silmiä ja ihoa.


title: Varhaislatina

text: Varhaislatina tai arkaainen latina tarkoittaa latinaa ennen klassista aikakautta eli kaikkea latinaa ennen vuotta 75 eaa.


title: Varhaislatina

text: Fonologisia erityispiirteitä varhaislatinassa ovat toisen deklinaation päätteet "-os" ja "-om" (klassisessa latinassa ne ovat "-us" ja "-um") sekä sellaisten diftongien olemassaolo kuten "oi" ja "ei" (klassisen latinan aikaan ne olivat kehittyneet muotoihin "ū" tai "oe" ja "ī"). Tämä lisäksi kirjain C edusti sekä C- että G-äänteitä. Monissa tapauksissa klassinen latina muutti intervokaalin /s/:n /r/:ksi, mikä tunnetaan rhotasismina. Rhotasismilla oli vaikutusta deklinaatioihin: varhaislatinan "honos", "honoris" on klassisessa latinassa "honor", "honoris" ("kunnia").


title: Varhaislatina

text: Ensimmäisen eli a-deklinaation substantiivit päättyvät yleensä a-kirjaimeen, ja ne ovat feminiinejä.


title: Varhaislatina

text: Toisen eli o-deklinaation substantiivit ovat yleensä joko maskuliineja tai neutreja.


title: Varhaislatina

text: Huomattakoon, että genetiivin monikolla on kaksi eri päätettä: vanhempi "-ōm", joka vastaa muinaiskreikan "-ōn"-päätettä, ja myöhäisempi varhaislatinan muoto "-ōsom". Koska rhotasismin takia varhaislatinan /r/ ja /s/ olivat usein keskenään vaihdettavia, muoto "-ōsom" kehittyi klassiseen latinaan muotoon "-ōrum".


title: Varhaislatina

text: Kolmanteen deklinaatioon kuuluu kaikennäköisiä ja -sukuisia substantiiveja.


title: Varhaislatina

text: Se, miksi nominatiivimuoto "regs" ei ole muodossa "rex", havainnollistaa hyvin erästä varhaislatinan ominaisuutta: kirjainta X käytettiin harvoin edustamaan äänteitä /ks/ tai /gs/. Niinpä sanat kirjoitettiin muotoihin 'ks', 'cs' tai jopa 'xs'.


title: Varhaislatina

text: Persoonapronomineja on löydetty paljon varhaislatinan piirtokirjoituksista, mikä on mielenkiintoista koska klassisessa latinassa niitä käytetään hyvin harvoin. Kaikissa persoonissa yksikön akkusatiivi ja ablatiivi ovat samannäköiset.


title: Varhaislatina

text: Varhaislatinassa relatiivipronomini on yleinen, varsinkin piirtokirjoituksissa. Sen muoto on hyvin vaihteleva.


title: Varhaislatina

text: Varhaislatinan verbien muodoista ja muoto-opista ei ole paljoa todisteita, ja piirtokirjoituksissa esiintyvissä muodoissa on paljon ristiriitoja. Siksi alla luetellut muodot on luotu piirtokirjoitusten ja muiden indoeurooppalaisten kielten kuten muinaiskreikan, oskin, umbrin ja muiden itaalisten kielten murteiden perusteella.


title: Varhaislatina

text: On mielenkiintoista, että monet varhaislatinan muodot muistuttavat enemmän nykyespanjan kuin klassisen latinan muotoja. Tosiasiassa tämä on vain sattumaa, eikä nykyespanjan ja varhaislatinan muodoilla ole juuri tekemistä keskenään. Esimerkiksi espanjan "somos" tulee klassisen latinan sanasta "sumus", koska latinan lyhyt "u" kehittyi espanjan "o":ksi. Samoin latinan lyhyt "i" muuttui "e":ksi antaen espanjaan muodon "fue" (latinassa "fuit").


title: Kirkkolainsäädäntö

text: Kirkkolainsäädäntö tarkoittaa Suomessa Suomen evankelis-luterilaisen kirkon säädettyä järjestysmuotoa. Kirkkolainsäädännön ytimenä on kirkkolaki. Kirkkolaki säädetään erityisessä kirkkolain säätämisjärjestyksessä.


title: Kirkkolainsäädäntö

text: Kirkkolain lisäksi säädettyyn järjestysmuotoon kuuluvat kirkkolain nojalla annettu Kirkkojärjestys ja Kirkon vaalijärjestys. Nämä säädökset julkaistaan Suomen säädöskokoelmassa. Lisäksi säädettyyn järjestysmuotoon kuuluvat delegointivaltuutuksen nojalla eräissä asioissa piispainkokouksen ja kirkkohallituksen antamat määräykset, jotka julkaistaan kirkon säädöskokoelmassa. Laajassa merkityksessä Suomen evankelis-luterilaisen kirkon säädettyyn järjestysmuotoon kuuluvat seurakuntien ja seurakuntayhtymien antamat ohje- ja muut säännöt. Pappia sitovaa normistoa on lisäksi messukirjassa ja kirkollisten toimitusten kirjassa.


title: Kirkkolainsäädäntö

text: Muissa maissa on erityiset kirkkolainsäädäntönsä. Paikallisten kristillisten kirkkojen järjestysmuodosta on annettu erillistä lainsäädäntöä ainakin Ruotsissa, Tanskassa, Norjassa ja Englannissa.


title: Kirkkolainsäädäntö

text: Ruotsin valtakunnan ensimmäinen varsinainen kirkkolaki säädettiin 1686. Laki käännettiin myös suomeksi, ja se oli voimassa vuoteen 1870 saakka, myös Suomen siirryttyä Venäjän vallan alle 1809. — Ruotsissa vuoden 1686 laki oli voimassa vuoden 1992 loppuun.


title: Kirkkolainsäädäntö

text: Kirkkolaki, kuten muutkin sen ajan Ruotsin vallan ajalta periytyvät lait, antoi hallitsijalle hyvin suuren vallan. Näin ollen keisarille oli hyvin edullista pitää voimassa vanha kirkkolaki. Ei kuitenkaan ollut ongelmatonta, että itsevaltias monarkki kuului toiseen uskontokuntaan kuin valtakunnan pääväestö. Tämän ristiriidan sovittamiseksi ryhdyttiin 1840 valmistelemaan kirkon omaa järjestysmuotoa. Yhdessä vaiheessa oli tarkoituksena perustaa kirkolliskokous, jolla olisi omissa asioissa valta antaa itse kirkkolaki. Lopullinen vuoden 1869 kirkkolaki (AsK 30/1869) synnytti nykyisen järjestelmän, jossa kirkolliskokous antoi ehdotuksen kirkkolaista. Kirkkolain hyväksyi keisari. Eduskunnan perustamisen jälkeen kirkkolain ja sen muutokset hyväksyi eduskunta.


title: Kirkkolainsäädäntö

text: Kirkkolain tarkoituksena oli turvata kirkon sisäinen itsenäisyys ja riippumattomuus suhteessa valtioon. Tämän johdosta vuoden 1869 kirkkolaki tosiasiassa mursi varsinaisen valtiokirkkojärjestelmän Suomessa. Monet valtiokirkkojärjestelmän piirteet kuitenkin säilyivät vielä uskonnonvapauslain säätämiseen saakka 1922 ja osittain vielä sen jälkeenkin.


title: Kirkkolainsäädäntö

text: Vuoden 1869 jälkeen on kaksi kertaa säädetty kokonaan uusi kirkkolaki, vuosina 1964 (AsK 635/1964) ja 1993 (SDK 1054/1993). Uusin, vuoden 1993 kirkkolaki on sisällöltään huomattavasti entistä suppeampi, ja se siirsi kirkkojärjestyksellä päätettäväksi useita sellaisia asiaryhmiä, joista ennen oli säädetty kirkkolaissa.


title: Kirkkolainsäädäntö

text: Nykyinen kirkkolakijärjestelmä on saanut alkunsa Frans Ludvig Schaumanin kirkkolaissa vuodelta 1869. Järjestelmä on säilynyt pääsääntöisesti ennallaan nykypäivään saakka.


title: Kirkkolainsäädäntö

text: Suomen perustuslain (2000) 76 §:n mukaan kirkkolaissa säädetään evankelis-luterilaisen kirkon järjestysmuodosta ja hallinnosta. Kirkkolain säätämisjärjestyksestä ja kirkkolakia koskevasta aloiteoikeudesta on voimassa, mitä niistä mainitussa laissa erikseen säädetään.


title: Kirkkolainsäädäntö

text: Kirkkolain 2 luvun 2 §:n mukaan kirkolla on yksinoikeus ehdottaa kirkkolakia kaikesta, mikä koskee ainoastaan kirkon omia asioita, sekä kirkkolain muuttamista ja kumoamista. Kirkon ehdotuksen tekee kirkolliskokous. Kirkolliskokouksen ehdotuksen tutkiminen ja vahvistaminen on tasavallan presidentin ja eduskunnan tehtävä. Kirkolliskokouksella on myös oikeus tehdä esityksiä kirkkoa koskevasta muusta lainsäädännöstä.k Lisäksi kirkolliskokouksen tekemää kirkkolakiehdotusta tutkittaessa voidaan oikaista ehdotuksessa oleva sellainen lainsäädäntötekninen virhe, joka ei vaikuta kirkkolakiehdotuksen sisältöön.


title: Kirkkolainsäädäntö

text: Suomen kirkkolakijärjestelmässä ehdotuksen kirkkolaiksi antaa kirkolliskokous. Eduskunta voi hyväksyä tai hylätä ehdotuksen, mutta ei muuttaa sitä. Eduskunnan hyväksymisen jälkeen kirkkolaki on osa valtakunnassa sovellettavaa oikeutta.


title: Kirkkolainsäädäntö

text: Kirkkolain antaman valtuutuksen nojalla kirkolliskokous antaa yksin kirkkojärjestyksen ja kirkon vaalijärjestyksen. Kirkkolaki ja kirkkojärjestys puolestaan sisältävät delegoitua norminantovaltuutusta piispainkokoukselle ja kirkkohallitukselle, sekä seurakunnan sisäisissä asioissa seurakunnalle itselleen erilaisten ohje- ja muitten sääntöjen kautta.


title: Kirkkolainsäädäntö

text: Tavanomainen tapa säätää lakia on yksin eduskunnan käsissä. Tällä tavalla on säädetty muun muassa laki ortodoksisesta kirkosta. Myös Ruotsissa Ruotsin kirkon asema on säädetty tavallisella valtiopäivien säätämällä lailla "Lag om svenska kyrkan".


title: Kirkkolainsäädäntö

text: Kirkkolakijärjestelmän tarkoituksena on taata kirkon itsenäisyys suhteessa valtioon. Kirkkolakijärjestelmä on toiminut esikuvana muun muassa Ahvenanmaan itsehallintolain säätämisjärjestykselle, joka myös poikkeaa tavanomaisesta menettelystä. Nyttemmin Ahvenanmaan itsehallintojärjestelmää pidetään yleismaailmallisesti itsehallintojärjestelmien hyvänä esimerkkinä.


title: Kirkkolainsäädäntö

text: Perustuslain mukaan kirkkolaissa säädetään kirkon järjestysmuodosta ja hallinnosta. Kirkkolain mukaan kirkolla on mahdollisuus tehdä ehdotus kaikesta, mikä koskee kirkon omia asioita. Tarkasti ottaen kirkkolain ulkopuolelle jäävät perustuslain mukaan muun muassa kirkon tunnustus ja talous.


title: Kirkkolainsäädäntö

text: Kirkkolain oman määritelmän mukaisen rajauksen "mikä koskee kirkon omia asioita" on tulkittu tarkoittavan sitä, että yhteiskuntaa ja kirkkoa koskettavat erityiskysymykset on säädetty tavallisilla laeilla. Tällaisia ovat muun muassa kirkon eläkelait, laki kirkon työmarkkinalaitoksesta sekä laki kirkon keskusrahastosta. Kirkkoa koskevista tavallisista laeista käytetään termiä "kirkolliset lait".


title: Kirkkolainsäädäntö

text: Kirkkolainsäädäntöä koskevan asian voi panna vireille taho, jolla on aloite- tai esitysoikeus kirkolliskokoukselle. Kirkolliskokoukselle voivat tehdä aloitteita kirkolliskokousedustajat. Esityksiä voivat tehdä piispainkokous, kirkkohallitus sekä hiippakuntavaltuustot (KL 20:9).


title: Kirkkolainsäädäntö

text: Kirkkolainsääsännön vireillepanomahdollisuus on huomattavan laaja. Hiippakuntavaltuustolle voivat tehdä aloitteita seurakuntien kirkko- tai seurakuntaneuvostot sekä seurakuntayhtymien yhteiset kirkkoneuvostot. Kirkko- tai seurakuntaneuvostoille puolestaan jokainen seurakunnan jäsen voi tehdä esityksiä. Näin periaatteessa kaikilla seurakunnan jäsenillä on mahdollisuus vaikuttaa kirkkolainsäädäntöön.


title: Kirkkolainsäädäntö

text: Kirkkolain (2:1 §) mukaan kirkon hallinnosta säädetään tarkemmin kirkkojärjestyksessä, jossa annetaan määräyksiä myös kirkon toiminnasta. Kirkkojärjestyksen antaa kirkolliskokous.


title: Kirkkolainsäädäntö

text: Kirkkojärjestys vastaa säädöshierarkiassa jossain määrin asetusta. Kirkkojärjestys on kirkon oman itseymmärryksen mukaan kuitenkin vahvempi säännöstö kuin asetus valtion puolella, koska kirkkojärjestys on vaaleilla valittujen kirkon edustajien kirkolliskokouksessa hyväksymä.


title: Kirkkolainsäädäntö

text: Kirkkojärjestys antaa kirkkolakia yksityiskohtaisempia säädöksiä kirkon hallinnosta. Se säätää lisäksi kirkon toiminnasta. Kirkkojärjestys on määrällisesti laajempi kuin kirkkolaki ja sisältönsä puolesta keskittyy kirkkolakia selvemmin kirkon hengellisen ja toiminnallisen elämän järjestämiseen. Esimerkiksi ehtoollisesta kirkkolaki määrää vain, että "seurakunta huolehtii – – ehtoollisen toimittamisesta", kun taas kirkkojärjestys määrää yksityiskohtaisesti keillä on oikeus jakaa ja keillä vastaanottaa ehtoollista jne.


title: Kirkkolainsäädäntö

text: Kirkolliskokous hyväksyy kirkkojärjestyksen 3/4 enemmistöllä ja tulee voimaan sellaisenaan.


title: Kirkkolainsäädäntö

text: Kirkon vaalijärjestyksessä annetaan määräyksiä kirkollisista vaaleista. Tällaisia vaaleja ovat


title: Kirkkolainsäädäntö

text: Kirkolliskokous hyväksyy vaalijärjestyksen yksinkertaisella enemmistöllä.


title: Kirkkolainsäädäntö

text: Piispainkokoukselle ja kirkkohallitukselle on kirkkolaissa ja -järjestyksessä annettu tarkasti rajatuissa asioissa valta antaa täydentäviä määräyksiä (2:3 §). Määräykset julkaistaan erillisessä kirkon säädöskokoelmassa.


title: Kirkkolainsäädäntö

text: Piispainkokous antaa määräykset, jotka koskevat jumalanpalvelusta, kirkollista toimitusta tai opetusta tai niihin liittyviin tehtäviin pyrkivältä vaadittavaa koulutusta ja kielitaitoa. Erityisesti piispainkokous antaa pappisvirkaa ja muita hengellisiä virkoja koskevia määräyksiä.


title: Kirkkolainsäädäntö

text: Kirkkohallitus on antanut täydentävät määräykset kirkonkirjoista perittävistä maksuista, lomauttamisestä sekä papin, lehtorin ja kanttorin viran haltijan vuosilomasta, virkavapaudesta ja vapaa-ajasta.


title: Kirkkolainsäädäntö

text: Täydentävien määräysten antamisen lisäksi kirkkohallitukselle on annettu eräiden asioiden ratkaisuvaltaa. Tällainen on muun muassa päätös seurakuntien kielisuhteista.


title: Kirkkolainsäädäntö

text: Kirkkolaki ja -järjestys määräävät kirkollisia toimielimiä ja seurakuntia laatimaan tietyt erityiset normit sisäistä työskentelyä varten. Useilla toimielimillä on sisäinen työjärjestys. Seurakuntien työtä ohjaavat lisäksi ohje- ja johtosäännöt.


title: Kirkkolainsäädäntö

text: Ohjesäännöt ovat vahvoja sisäisiä normeja, joiden hyväksyminen alistetaan tuomiokapitulin vahvistettavaksi. Seurakunnissa on muun muassa kirkkoneuvoston ohjesääntö ja rippikoulun ohjesääntö.


title: Kirkkolainsäädäntö

text: Seurakunnallisilla viroilla ja johtokunnilla on omat johtosäännöt, joissa säädetän viran tehtävistä tai johtokunnan tehtävistä.


title: Kirkkolainsäädäntö

text: Seurakuntien ja seurakuntayhtymien virkojen kielitaidosta säädetään erillisessä kielisäännössä.


title: Ormiot

text:
Ormiot ("Pilularia") on ormiokasveihin kuuluva erikoisen näköisten saniaisten suku. Siihen kuuluu noin viisikymmentä pienikokoista lajia.
Ormiot ovat monivuotisia vesikasveja, joiden narumainen varsi luikertelee ja kasvattaa juuria solmukohtiinsa. Nuoret lehdet ovat kärjestä kierteisiä.


title: Ormiot

text: Suomessa elää yksi laji, ormio ("Pilularia globulifera"), ja sekin on äärimmäisen harvinainen.


title: Iso suomen kielioppi

text: Iso suomen kielioppi on vuonna 2004 julkaistu suomen referenssikielioppi. Sen on julkaissut Suomalaisen Kirjallisuuden Seura, ja se on tähän mennessä laajin laatuaan. Sen ovat kirjoittaneet Auli Hakulinen, Maria Vilkuna, Riitta Korhonen, Vesa Koivisto, Tarja-Riitta Heinonen ja Irja Alho. Teoksesta käytetään usein lyhennettä "ISK" ja verkkoversiosta "VISK".


title: Iso suomen kielioppi

text: 1 698 sivun laajuinen "Iso suomen kielioppi" eroaa aiemmista kieliopeista myös olemalla deskriptiivinen ja kuvaamalla yleiskielen lisäksi myös niin sanottua puhekieltä. Iso suomen kielioppi kuvaa, millaista suomen kieli on ja miten kielen rakenteet esiintyvät kielenkäytössä. Teos ei anna normatiivisia ohjeita, miten kieltä tulisi käyttää. Iso suomen kielioppi ei siis ole oikeinkirjoitus- eikä kielenhuolto-opas.


title: Iso suomen kielioppi

text: Teoksesta on julkaistu Kotimaisten kielten tutkimuskeskuksen verkkosivuilla maksuton verkkoversio syksyllä 2008.


title: Nahkapaska

text: Nahkapaska tai nahkapasko on nahan rei'ittämiseen tarkoitettu työkalu. Sitä sanotaan nykyään myös meistiksi tai reikämeistiksi. Nahkapaska on ontto, kärkiosan reunoistaan terävä teräsputki. Rei'itettävä nahka asetetaan yleensä laudan tai jonkin muun vastakappaleen päälle. Nahkapaskan kärki asetetaan nahan päälle kohtaan, johon reikä halutaan, ja työkalun toiseen päähän lyödään vasaralla tai nuijalla. Erikokoisia reikiä varten tarvitaan omat nahkapaskansa tai työkalussa voi olla vaihtokärkiä.


title: Nahkapaska

text: Nykyään nahkapaskan ovat korvanneet revolveripihdit, joita käytettäessä nahka asetetaan avonaisten pihtien väliin. Tällöin reikä tehdään puristamalla pihdit yhteen. Pihtien toinen kärki toimii vastakappaleena ja toisessa kärjessä on ”revolveri”, pyörivä rulla, josta voidaan kääntää kuusi erikokoista terää rei'itystä varten. Näin yhdellä työkalulla saadaan nopeasti aikaan monenkokoisia reikiä, eikä erillisiä lyömisvälineitä ja vastakappaleita tarvita. Vaikka revolveripihdit ovat nahkapaskoja käytännöllisemmät, saattaa pihtien puristaminen olla lyömistä työläämpää, etenkin kun tehdään reikiä paksuun ja kovaan nahkaan. Myös revolveripihdeistä saatetaan käyttää nahkapaska-nimitystä.


title: Apilasaniaiset

text: Apilasaniaiset ("Marsilea") on ormiokasveihin kuuluva suku, johon kuuluu noin 65 lajia vedessä eläviä saniaisia. Lajit ovat pieniä eikä niitä ensi vilkaisulla tunnistaisi sanikkaisiksi – lehtien muoto muistuttaa enemmänkin apilaa tai käenkaalia. Lajeja elää muun muassa Australiassa ja Kaakkois-Aasiassa, missä niistä on tullut riisipeltojen rikkaruohoja.


title: Apilasaniaiset

text: Joitakin lajeja ("Marsilea hirsuta" ja apilasaniainen "Marsilea quadrifolia") on kasvatettu myös akvaariokasveina.


title: Challenge Cup

text: Challenge Cup oli Yhdysvalloissa helmikuussa 1979 pelattu kolmen jääkiekko-ottelun sarja NHL:n tähdistöjoukkueen ja Neuvostoliiton maajoukkueen välillä. Sarja korvasi NHL:n tuonkertaisen keskinäisen tähdistöottelun.


title: Challenge Cup

text: Cup pelattiin 8., 10. ja 11. helmikuuta New Yorkin Madison Square Gardenissa. Neuvostoliitto voitti otteluvoitoin 2–1 ja maaliero oli sen hyväksi 13–8. Etenkin kolmas ja viimeinen ottelu oli Pohjois-Amerikassa pelaavien ammattilaisten kannalta suorastaan nöyryyttävä vierasjoukkueen voittaessa 6–0. Maalivahtilupaus Vladimir Myškin Neuvostoliiton maalissa piti nollan.


title: Challenge Cup

text: Yhdeksi selitykseksi tarjottiin tiukkaa ottelutahtia: kolme peliä neljässä päivässä. Se suosi fyysisesti ylivertaista neuvostojoukkuetta. NHL:n tähdistöjoukkue hävisi toiseksi viimeisen erän 0–2 ja viimeisen erän jo 0–4, mitä pidettiin osoituksena ammattilaisten kuntopohjan pettämisestä.


title: Aurelianuksen muuri

text: Aurelianuksen muuri on Rooman kaupunkia ympäröivä antiikin aikainen puolustusmuuri.


title: Aurelianuksen muuri

text: Rooman kaupunki luotti pitkään siihen, että vihollinen torjutaan jossakin kaukana valtakunnan ulkorajoilla. 200-luvun puolivälissä barbaarit alkoivat kuitenkin uhata itse pääkaupunkia, joka oli jo kauan sitten kasvanut vanhan Serviuksen muurin yli. Noin 19 kilometriä pitkä uusi kaupunginmuuri rakennettiin vuosina 270–275 keisari Aurelianuksen käskystä.


title: Aurelianuksen muuri

text: Muuri valmistui keisari Probuksen hallintokaudella. Muurista tuli noin 20 kilometriä pitkä, ja se ympäröi kaupunkia joka puolelta. Paikoitellen muurin osina käytettiin tosin rakennusten ja rakennelmien seiniä. Lisäksi Tiberjoen jyrkät rantapengermät korvasivat muurin kaupungin länsipuolella.


title: Aurelianuksen muuri

text: Muuri oli noin kahdeksan metriä korkea ja 3,5 metriä paksu. Alkuperäisenä rakennusaineena käytettiin tiiliä, mutta myöhemmin muuria vahvistettiin myös muilla materiaaleilla. Alkuperäiseen muuriin kuului myös noin 380 vartiotornia sekä 14 suurta porttirakennelmaa.


title: Aurelianuksen muuri

text: Keisari Honorius vahvisti muuria 400-luvun alussa niin, että sen korkeimmat osat nousivat 11 metriin. Tämän jälkeen muuria hyödynnettiin Rooman puolustuksessa vaihtelevalla menestyksellä. Viimeisen kerran sen edustalla taisteltiin vuonna 1870, kun Italian kuningaskunnan joukot valtasivat Rooman paavilta.


title: Aurelianuksen muuri

text: Suurin osa muurista on säilynyt hyvin näihin päiviin asti. Säilyneistä porteista vaikuttavimpia ovat Porta San Sebastiano ja Porta San Paolo. Renessanssiaikana ja myöhemminkin muuriin on rakennettu myös uusia portteja kuten Porta San Giovanni lähellä Lateraanikirkkoa sekä Porta del Popolo keskustasta pohjoiseen johtavan pääkadun Via del Corson pohjoispäässä.


title: Ketunlieot

text: Ketunlieot ("Huperzia") on liekokasveihin kuuluva sanikkaisten suku, jossa on noin 390 jäsentä. Ketunlieoilla on pienet neulasmaiset, ainavihannat lehdet sekä rennot varret, jotka kasvavat kimppuina lähellä maanpintaa. Suvun jäsenet voi erottaa muista liekokasveista siitä, että kaikki varret suuntautuvat ylös eivätkä suikerra pitkin maata.


title: Pegging

text: Pegging on seksuaalisen kanssakäymisen muoto, jossa henkilö (useimmiten nainen) rakastelee kumppaniaan (useimmiten mies) peräaukkoon vyödildolla. Pegging on anaaliseksiä.


title: STEREO (avaruusohjelma)

text: STEREO (Solar TErrestrial RElations Observatory) on NASAn 26. lokakuuta 2006 Delta II -kantoraketilla avaruuteen laukaiseman kahden identtisen aurinkoluotaimen (STEREO A ja STEREO B) muodostama avaruusohjelma. Luotaimien tarkoituksena on siirtyä toisistaan eroaville kiertoradoille ja ottaa Auringon koronan kaasupurkauksista stereoskooppisia kuvia ja mitata Auringon aktiivisuutta.


title: STEREO (avaruusohjelma)

text: Kummankin luotaimen paino on noin 642 kg, korkeus 1,14 m, pituus 2,03 m ja leveys 1,22 m (aurinkopaneelin kanssa 6,47 m).


title: Konnanlieot

text: Konnanlieot ("Lycopodiella") on liekokasveihin kuuluva sanikkaisten suku, jossa on 38 jäsentä. Niitä tavataan ympäri maailmaa, eniten Etelä-, Keski- ja Pohjois-Amerikassa sekä Uudessa-Guineassa. Konnanlieoilla on pienet neulasmaiset ainavihannat lehdet ja rennot varret, jotka ovat sotkuisina mykkeröinä lähellä maanpintaa.


title: Konnanlieot

text: Toisin kuin muut liekokasvit, konnanlieot lakastuvat syksyllä. Uusi verso kasvaa edellisvuotisen, kellastuneen verson kärkisilmusta.


title: Sofia Magdalena

text: Sofia Magdalena (3. heinäkuuta 1746 – 21. elokuuta 1813) oli Ruotsin kuningatar vuosina 1771–1792. Hän oli kuningas Kustaa III:n puoliso ja Tanskan kuninkaan Fredrik V:n tytär.


title: Sofia Magdalena

text: Sofia Magdalena kihlattiin poliittisista syistä jo viisivuotiaana Ruotsin kruununprinssi Kustaalle. Avioliitto solmittiin vuonna 1766.


title: Sofia Magdalena

text: Sofia Magdalena ja Kustaa eivät suoranaisesti vihanneet toisiaan, mutta suhde oli hyvin viileä. Kaksi hyvin erilaista ihmistä oli pakotettu yhteen poliittisista syistä: Sofia Magdalena oli uskonnollinen ja ujo nainen, kun taas Kustaa oli vapaamielinen ja vilkasluonteinen mies. Sofia Magdalenalla ei ollut kulttuuriharrastuksia, kun taas Kustaa rakasti teatteria ja oopperaa.


title: Sofia Magdalena

text: Sofia Magdalenan viihtymistä Ruotsin hovissa heikensi myös ilkeä anoppi Loviisa Ulriika, sillä Kustaan avioliitto oli solmittu vastoin hänen tahtoaan, eikä hän tullut toimeen nuoren miniänsä kanssa. Kun Sofia Magdalena synnytti Ruotsille kruununperillisen vuonna 1778, anoppi laittoi liikkeelle huhun, jonka mukaan Kustaa ei ollut lapsen isä. Huhu oli melko uskottava, sillä Kustaalla oli suvunjatkamiseen liittyviä vaikeuksia. Oli miten oli, huhu vahingoitti tietenkin suuresti Sofia Magdalenan mainetta.


title: Sofia Magdalena

text: Myöskään lapsista ei ollut iloa Sofia Magdalenalle. Kruununprinssi Kustaa Aadolfin kasvatukseen hän ei saanut osallistua ollenkaan, ja toinen poika kuoli jo vauvaiässä. Vähitellen Sofia Magdalena vetäytyi yhä enemmän omiin oloihinsa.


title: Sofia Magdalena

text: Kustaa III murhattiin vuonna 1792. Tämä ei muuttanut Sofia Magdalenan elämää juurikaan. Viimeiset vuotensa hän omisti hyväntekeväisyydelle.


title: Karhunpesäsuunnitelma

text: Karhunpesäsuunnitelma oli suomalaisten heimoaktivistien vuoden 1920 aikana kehittämä sotilaallinen suunnitelma, joka tähtäsi Itä-Karjalan irrottamiseen Neuvosto-Venäjästä. Karhunpesäsuunnitelma ei koskaan sellaisenaan pantu toimeen, mutta se toimi sittemmin Itä-Karjalan kansannousun pohjana. Tästä syystä sen suunnittelu on erittäin keskeinen vaihe Suomen heimosotien historiassa ja Itä-Karjalan politiikassa. Suunnitelman tarkoituksena oli luoda Itä-Karjalan itsenäinen kansallisvaltio, josta muodostuisi neutralisoitu puskurivaltio Suomen ja Neuvosto-Venäjän välille. Tämä suunnitelma erosi Suomen alkuperäisestä ulkopoliittisesta linjasta, joka tähtäsi Itä-Karjalan Suomeen liittämiseen. Aktivistit kuitenkin toivoivat, että Itä-Karjalan vapautuminen antaisi käynnissä olleille Tarton rauhanneuvotteluissa paremman pohjan aluevaatimuksille.


title: Karhunpesäsuunnitelma

text: Suunnitelman pääsuunnittelijat olivat Repolan nimismies Bobi Sivén ja Repolan toimituskunnan kansliapäällikkö ja suojeluskunnan päällikkö Paavo Höttönen. Sivén ja Höttönen kuitenkin konsultoivat useita eri heimoaktivisteja ja -sotureita suunnitelmaan luodessaan. Suunnitelmasta olivat tietoisia myös ulkoministeri Rudolf Holsti ja ulkoministeriön virkamiehet, sekä mahdollisesti muutamat muutkin heimoystävälliset poliitikot.


title: Karhunpesäsuunnitelma

text: Syksyllä 1918 suomalaisia vastaan Englannin tuella taistelleet karjalaiset kääntyivät suomalaisten puolelle. Ympärysvaltojen interventiojoukot poistuivat Itä-Karjalasta ja Muurmannin rannikolta syys–lokakuussa 1919. Vienan Karjalaan muodostui käytännössä jo kesällä 1919 valtatyhjiö valkoisten venäläisten menettäessä otteensa alueesta, kun taas eteläisempi Aunuksen Karjala oli suomalaisten karkottamisen jälkeen lähinnä venäläisten bolševikkien hallussa. Suomalaiset jäivät miehittämään vain rajan pinnassa sijainneita Repolan ja Porajärven pitäjiä, joiden asukkaat olivat päättäneet liittyä Suomeen. Itäkarjalaiset tajusivat heille koittaneen parhaimmat mahdollisuudet itsenäisyyteen. Uhtualla perustettiin heinäkuussa 1919 "Vienan Karjalan väliaikainen toimikunta", joka käytti valtaa Vienan alueella seuraavan vuoden ajan. Se torjui valkoiset venäläiset Vienasta ja neuvotteli valkoisen Pohjois-Venäjän armeijan komentajan kenraali Jevgeni Millerin kanssa Vienan Karjalan tulevaisuudesta, kunnes Millerin armeija Arkangelissa romahti helmikuussa 1920. Uhtuan väliaikaisen hallituksen koollekutsumat, yleisellä äänioikeudella valitut 117 edustajan maapäivät kokoontuivat 21. maaliskuuta – 1. huhtikuuta 1920. Ne vaativat kansanäänestystä Vienan Karjalan itsenäisyydestä ja neuvostojoukkojen välitöntä poistumista alueelta. Toimikunnan nimeksi muuttui "Karjalan väliaikainen toimikunta", kun siihen liittyi Aunuksen Karjalan kuntia. Itä-Karjalan kansallista itsemääräämisoikeutta vastustaneet bolševikit valtasivat Vienan Karjalan alueen touko–kesäkuun 1920 aikana ja itäkarjalaisten oma hallitus pakeni Uhtualta Suomeen juhannuksen aikoihin.


title: Karhunpesäsuunnitelma

text: Huonosti aseistetun muutaman sadan karjalaispakolaisen johtoon nousi suomalainen jääkärikapteeni Kalle Mata. Joukko kävi syyskuuhun 1920 asti muutamia sissitaisteluita, kunnes vetäytyi kokonaan Suomen puolelle. Tämän jälkeen hän hakeutui Itä-Karjalan vapauttamissuunnitelmia ulkoministeriölle tehneen Repolan nimismiehen Bobi Sivénin seuraan. Sivén ja Mata aloittivat luoda Karhunpesäsuunnitelmaa, kun syksyllä 1920 selvisi, että Repola ja Porajärvi aiottaisiin luovuttaa Tarton rauhassa takaisin Neuvosto-Venäjälle ja itäkarjalaiset jätettäisiin oman onnensa nojaan. Sivén ilmoitti ulkoministeri Rudolf Holstille, ettei Repola alistuisi pelinappulaksi vaan lähtisi, vaikka epätoivoiseen taisteluun vienalaisten kanssa itsenäisyyden saavuttamiseksi. Syys–lokakuussa Repolan kunnallisvaalien tuloksen perusteella Repola erosi Suomesta ja Venäjästä ja julistautui itsenäiseksi hallituksenaan "Repolan toimikunta". Porajärvi toimi perässä samoin. Repola ja Porajärvi aikoivat nousta Neuvosto-Venäjään liittämistä vastaan kapinaan, joka olisi ollut ponnahduslauta koko Itä-Karjalan vapautumiselle.


title: Karhunpesäsuunnitelma

text: Ensimmäinen versio Karhunpesäsuunnitelman operaatiosta luotiin 14. lokakuuta 1920 samana päivänä kuin Tarton rauhansopimus allekirjoitettiin. Ideana oli hyväksikäyttää Puna-armeijan heikkoutta ja Itä-Karjalan vaikeakulkuista maastoa. Suunnitelman mukaan jääkärikapteeni Kalle Matan johtamat alle 800 henkiset vienalaisjoukot ja suomalaisvapaaehtoiset muodostivat suunnitelman mukaan vapautusarmeijan rungon. Suunnitelman operaatio alkaisi 200 miehen yllätyshyökkäyksellä Muurmannin rataa kohden Repolasta Sorokkaan päin. Tämän jälkeen vienalaisjoukot hyökkäisivät Vienan Kemiä päin. Näiden hyökkäysten oli tarkoitus nostattaa Itä-Karjalassa kansannousu, joka muuttaisi ulkopoliittista tilannetta ja pakottaisi virallisen Suomen liittymään sotaan vakinaisen sotaväen turvin. Ulkoministeri Holsti ei täysin torjunut tätä rohkeaa suunnitelmaa.


title: Karhunpesäsuunnitelma

text: Varsinainen karhunpesäsuunnitelma valmistui, kun sen tekoon liittyi Repolan toimikunnan kansliapäällikkö luutnantti Paavo Höttönen. Rahoitus oli ollut ongelma kaikissa tähän menneissä tehdyissä heimosotaretkissä ja miehet keksivät rahoitukseen ratkaisun. Repolan toimikunta hyväksyi 25. marraskuuta suunnitelman, jonka mukaan Repolasta myytäisiin tukkeja Suomeen. Viipurin Saha Oy ja Suomalainen Puuliike Oy olivat jo ilmoittaneet kiinnostuneensa ostamaan 150 000 runkoa tukkipuita "erään aivan Suomen rajaa pitkin juoksevan joen varrelta" . Metsätöihin haalittaisiin repolalaisia, karjalaisia ja suomalaisia, jotka muodostaisivat sotajoukon suunnitelmalle. Tukkikauppa rahoittaisi asekustannukset, hankkisi miehet ja toisi peitetyön kansannoususuunnitelmille. Suomen aktivisteilta olisi saatu aseet ja tarvikkeet, joten 500–600 sotilasta olisi voitu aseistaa heti. Repolan toimikunta eli Repolan hallitus laski tarvittavan 1200 kivääriä, 1,2 miljoonaa patruunaa, 12 pikakivääriä ja 240 000 pikakivääripatruunaa. Repolaan vievät päätiet (Tiiksjärvi–Muujärvi–Omelia ja Porajärvi–Lentiera–Repola) murrostettaisiin täysin ja annettaisiin lumettua, jotta Repolasta muodostuisi suljettu tukikohta eli karhunpesä. Tätä karhunpesää eli Repolaa olisi voitu puolustaa helmikuusta lähtien, vaikka koko kevät 1921 ja odottaa muita kapinallisuuksia nousevan Neuvosto-Venäjällä. Sivénin apulaisen ja suunnitelmaa laatineen Jalmari Takkisen mukaan Höttösellä oli suhteita Kronstadtin kapinallisiin matruuseihin ja Repolaan saapui kirjeitä Venäjän sosiaalivallankumoukselliselta puolueelta, joka varoitti karjalaisia lähtemästä yksin taisteluun. Karhunpesäsuunnitelman piti olla viimeinen mahdollisuus, jos tilanne ei helpottuisi Itä-Karjalan suhteen.


title: Karhunpesäsuunnitelma

text: Marraskuun 1920 lopulla suunnitelmaa toteutettiin täysillä ja se oli jo esitelty ulkoministeriölle. Vienan väliaikaista hallitusta ja sen joukkoja pyydettiin siirtymään Repolaan. Elmo Kailan johtama "Jääkäritoimisto" toimitti joulukuun alussa Lieksaan 500 japanilaista kivääriä ja 100 000 patruunaa. Repolan toimikunnalla oli entuudestaan jo kaksi Maxim-konekivääriä ja neljä "Lewis"-pikakivääriä. Joensuun rajakomendantti, reservikapteeni Ilo Schroeder saatiin ummistamaan asekuljetuksilta silmänsä. 16. joulukuuta mennessä metsää oli onnistuttu jo myymään 2 miljoonan markan arvosta, joten rahoitus oli kunnossa.


title: Karhunpesäsuunnitelma

text: Alusta huolimatta pian kaikki alkoi mennä pieleen. Kaikista eri paikallisista maakuntahallituksista muodostettu "Karjalan Keskushallitus" ei näyttänyt olevan täysin toimikykyinen. Rahoitusta oli vaikea saada ja aktivistien luottamus karhunpesäsuunnitelmaa kohtaan lannistui Kailaa lukuun ottamatta. Hanke ei saanut Gustaf Mannerheimin tukea. Huolia aiheutti myös se, että suunnitelman tarkoitus ei välttämättä ollut sotilaallinen voitto, vaan kansainvälinen huomio ja karjalaisten historiallinen kansallinen taistelu, josta karjalaiset voisivat tulevaisuudessa ammentaa voimaa. Suunnitelma alkoi kaatua toden teolla, kun Moskovasta kyseltiin tammikuun alussa 1921 Repolan asekuljetuksista. Sivén joutui antamaan selvityksen, jonka mukaan aseita oli kuljetettu Repolaan. Sivén joutui eroamaan tehtävästään, kun tilanne uhkasi paisua suureksi ulkopoliittiseksi kriisiksi, koska rauhansopimus oli jo allekirjoitettu. Paavo Höttönen kuoli 9. tammikuuta Repolassa vahingonlaukaukseen ja karjalaisten aktivistiliike alkoi hajota. Epätoivoinen ja ahdistunut Sivén tajusi tappion tulleen ja viimeisenä ratkaisuna ampui itsensä Repolan nimismiehentalossa 12. tammikuuta 1921.


title: Karhunpesäsuunnitelma

text: Suomalaiset ja karjalaiset aktivistit luopuivat yrityksestään rikkoa tuore rauha ja karhunpesäsuunnitelma hylättiin. Suomalaiset vetäytyivät Repolasta helmikuun puoliväliin 1921 mennessä. Historioitsija Jussi Niinistön mukaan suunnitelma olisi hyvinkin saattanut onnistua, koska operaation suunniteltu ajankohta sattui juuri Kronstadtin matruusikapinan aikoihin. Kaiken lisäksi Itä-Karjalassa oli vain vähän bolševikkijoukkoja ja Venäjällä kuohui muutenkin. Suunnitelmalla olisi saattanut olla vielä mahdollisuus Höttösen kuolemasta huolimatta, jos ei Sivén olisi ampunut itseään. Suunnitelman työryhmästä Jalmari Takkinen pysyi aktiivisen aseellisen vastarinnan kannalla ja hän loikin itäkarjalaisten kansannousun suunnitelmat karhunpesäsuunnitelman pohjalta.


title: Chicago Bears

text: Chicago Bears on yhdysvaltalainen NFL:ssä pelaava amerikkalaisen jalkapallon seura. Se pelaa National Football Conferencen pohjoisessa divisioonassa, NFC Northissa. Seuran kotipaikka on Chicagossa, Illinoisin osavaltiossa.


title: Chicago Bears

text: Joukkue perustettiin vuonna 1919 Decaturissa, Illinoisissa. Se muutti Chicagoon vasta vuonna 1921. Vuosina 1971–2001 ja vuodesta 2003 asti joukkue on pelannut kotiottelunsa Chicagon Soldier Fieldissä. Joukkue pelasi kauden 2002 pelit Champaignin Memorial Stadiumissa, sillä Soldier Fieldiä peruskorjattiin ja laajennettiin.


title: Chicago Bears

text: Chicago Bearsilla on ollut jo kauan kiihkeä ja perinteinen kilpasuhde Green Bay Packersin kanssa, jota vastaan joukkue on pelannut 180 ottelua voittaen niistä 92.


title: Chicago Bears

text: Joukkueen tunnetuin lempinimi on "The Monsters of the Midway". Sillä nimellä joukkue tunnettiin erityisesti 1940-luvun alussa ja vuonna 1985, jolloin Bears voitti Super Bowlin. Joukkue oli erityisen tunnettu dominoivasta puolustuksestaan ja voitti vuonna 1985 15 peliä häviten vain yhden runkosarjan aikana. Myös viimeisten vuosien joukkuetta on kutsuttu dominoivaksi juuri puolustuspäässä, jossa myös NFL:n vuoden 2005 paras puolustuspään pelaaja tukimies Brian Urlacher pelaa. Seuran historian muita kuuluisia tukimiehiä ovat muun muassa Mike Singletary sekä Dick Butkus.


title: Chicago Bears

text: Vuonna 1985 Bears voitti valmentajansa Mike Ditkan ja puolustavan linjamiehen William "Jääkaappi" Perryn johdolla tähän mennessä historiansa ainoan Super Bowl-mestaruuden. Bears kukisti loppuottelussa New England Patriotsin 46-10.


title: Blair Betts

text: Blair Betts (s. 16. helmikuuta 1980 Edmonton, Alberta) on kanadalainen jääkiekkopelaaja. Hän pelasi neljä kautta ennen NHL-uraansa WHL:ssä Prince George Cougaretsin joukkueessa. Calgary Flames varasi Bettsin draftin toisella kierroksella vuonna .


title: Blair Betts

text: Betts pelasi vuodet 2000–2002 Calgaryn farmijoukkueessa Saint John Flamesissa. Farmin hyvien esitysten perusteella hänet nostettiin Calgaryn kokoonpanoon. Olkapäävaivat pilasivat seuraavat kaksi kautta. Keväällä 2004 Flames kauppasi hänet New York Rangersiin. Flames sai kaupasta vastineeksi Chris Simonin. Bettsin erikoisala on alivoimapelaaminen.


title: Blair Betts

text: Ennen kautta Betts siirtyi Philadelphia Flyersiin koesopimuksella. Lokakuussa Philadelphia ilmoitti tehneensä sopimuksen koejaksonsa suorittaneen Bettsin kanssa. Helmikuussa 2010 osapuolet tekivät kahden vuoden sopimuksen.


title: Homo cepranensis

text: Homo cepranensis on hominidilaji, jonka päälaki löydettiin vuonna 1994 Italian Cepranosta. Fossiili on iältään 800 000–900 000 vuotta, eli se on "Homo antecessorin" aikalainen, mutta luultavasti sitä primitiivisempi laji. Se näyttää pystyihmiseltä: sillä on voimakas, hyllymäinen kulmaharjanne, jyrkästi taakse viettävä otsa ja erittäin paksut kallonseinämät. Sen aivotilavuus on 1 057 kuutiosenttimetriä.


title: Tiputanssi

text: Tiputanssi () on kappale ja ryhmätanssi, jossa joukko ihmisiä menee kyykkyyn ja heiluttelee koukistettuja käsiään kuin siipiä. Ilmiö oli muodissa erityisesti 1980-luvulla. Samalla sävelellä mainostettiin Twist-kuminauhaa lastenlaulun muodossa 1977.


title: Halal

text: Halal ( ”puhdas, sallittu”) tarkoittaa islamissa kaikkea sallittua, ”sitä, minkä Jumala on sallinut”. Kaikki mikä ei ole "halal", on "haram", ”sitä, minkä Jumala on kieltänyt”.


title: Halal

text: Halal-ruoka on ruokaa, jota islamin uskonnollisten sääntöjen mukaan muslimit saavat syödä. Muslimeille sallitut ruokalajit ovat peräisin Koraanista, sunnasta ja haditheista.


title: Halal

text: Islamin käsitykset siitä, mikä ruoka on halal, ovat samankaltaisia kuin juutalaisten käsitykset siitä, mikä ruoka on sallittua eli košer. Muslimit voivat syödä myös juutalaisen teurastamaa košer-lihaa tai kristityn teurastamaa lihaa, kunhan se teurastettu kuin muslimit ja juutalaiset teurastavat. Koneen teurastama liha on haram-lihaa. Juutalaisen tai kristityn teurastama liha ei ole halal, mutta se on syömäkelpoista, ei haram.